TUAIRIM AN ABHCÓIDE GHINEARÁLTA
PIKAMÄE
arna tabhairt an 5 Meán Fómhair 2024 (1)
Cás C‑510/23
Trenitalia SpA
v
Autorità Garante della Concorrenza e del Mercato,
páirtí leasmhar:
Federconsumatori
Cás C‑511/23
Caronte & Tourist SpA
v
Autorità Garante della Concorrenza e del Mercato,
páirtithe leasmhara:
Unione nazionale consumatori - Comitato regionale della Sicilia,
Unione nazionale consumatori,
Assarmatori,
Confederazione Italiana Armatori
(Iarraidh ar réamhrialú ón Tribunale amministrativo regionale per il Lazio (Cúirt Riaracháin Dúiche Lazio, an Iodáil))
(Tarchur chun réamhrialú – Cosaint tomhaltóirí – Treoir 2005/29/CE – Cleachtais tráchtála éagóracha de ghnólachtaí le tomhaltóirí sa mhargadh inmheánach – Iomaíocht – Airteagal 102 CFAE – Mí-úsáid ceannasachta – Soláthar d’acmhainn chuig údaráis iomaíochta náisiúnta chun rialacha iomaíochta a fhorfheidhmiú – Treoir (AE) 2019/1 – Nósanna imeachta náisiúnta le haghaidh sáruithe ar chearta tomhaltóirí a bhrath – Céim réamh-imscrúdaithe – Comhlíonadh teorann ama réasúnta – Rialachán náisiúnta lena gceanglaítear nós imeachta imscrúdaithe a oscailt laistigh de theorainn ama 90 lá – Cealú an chinnidh pionóis i gcás neamhchomhlíonadh na teorann ama sin – Prionsabal na héifeachtachta – Prionsabal na deimhneachta dlíthiúla – Cearta na cosanta)
I.      Réamhrá
1.        Tá sé mar chuspóir ag na hiarrataí ar réamhrialú seo a tharchuir an Tribunale amministrativo regionale per il Lazio (Cúirt Riaracháin Dúiche Lazio, an Iodáil) de bhun Airteagal 267 CFAE léiriú a fháil ar rialacha an Aontais maidir le cosaint tomhaltóirí agus an iomaíocht. A mhéid is a iarrann an chúirt a rinne an tarchur ar an gCúirt Bhreithiúnais i gCás C‑510/23 léiriú a thabhairt ar Threoir 2005/29/CE ó Pharlaimint na hEorpa agus ón gComhairle an 11 Bealtaine 2005 maidir le cleachtais tráchtála éagóracha de ghnólachtaí le tomhaltóirí sa mhargadh inmheánach agus lena leasaítear Treoir 84/450/CEE ón gComhairle agus Treoracha 97/7/CE, 98/27/CE agus 2002/65/CE ó Pharlaimint na hEorpa agus ón gComhairle agus Rialachán (CE) Uimh. 2006/2004 ó Pharlaimint na hEorpa agus ón gComhairle (‘Treoir maidir le cleachtais tráchtála éagóracha’), (2) i gCás C‑511/23 iarrann an chúirt sin ar an gCúirt Bhreithiúnais léiriú a thabhairt ar Airteagal 102 CFAE, arna léamh i bhfianaise na bprionsabal um chosaint na hiomaíochta agus éifeachtúlachta de ghníomhaíocht riaracháin.
2.        Cuireadh na ceisteanna sin in iúl i gcomhthéacs dhá chás ina gcuireann dhá chuideachta i gcoinne an Autorità Garante della Concorrenza e del mercato (Údarás Iomaíochta na hIodáile) (‘AGCM’), maidir le pionóis a gearradh ar an dá chuideachta sin de bharr cleachtas tráchtála éagórach agus mí-úsáid ceannasachta. Cuireann na cuideachtaí sin i gcoinne chinntí AGCM ar bhonn gur ghlac sé leo tar éis dul in éag na teorann ama de 90 lá dá bhforáiltear leis an Rialachán náisiúnta. Foráiltear leis an Rialachán sin le haghaidh forghéilleadh cumhachtaí maoirseachta, toirmisc agus smachtbhanna atá ag AGCM i gcás neamhchomhlíonadh na teorann ama sin, a d’fhéadfadh sé a bheith mar éifeacht dhiúltach, dar leis an gcúirt a rinne an tarchur, ar fheidhmiú an údaráis phoiblí sin. Is mian leis an gcúirt a rinne an tarchur, go bunúsach, soiléiriú a fháil ar na riachtanais a fhorchuirtear le dlí an Aontais sa chreat Rialacháin náisiúnta lena rialaítear cumhachtaí na n‑údarás a leagtar orthu chun urramú na rialacha den mhargadh inmheánach sna réimsí arna lua thuas a ráthú.
II.    An dlí lena mbaineann
A.      Dlí an Aontais
1.      Na rialacha maidir le cosaint tomhaltóirí
(a)    Treoir 2005/29
3.        Foráiltear le hAirteagal 1 de Threoir 2005/29, dar teideal ‘Cuspóir’:
‘Is é cuspóir na Treorach seo chun cur le feidhmiú cuí an mhargaidh inmheánaigh agus chun ardchaighdeán cosanta tomhaltóirí a áirithiú le forálacha reachtaíochta, Rialacháin agus riaracháin de chuid na mBallstát a chomhoiriúnú maidir leis na cleachtais tráchtála éagóracha lena ndéantar difear do leasanna eacnamaíocha na dtomhaltóirí.’
[Aistriúchán neamhoifigiúil]
4.        Foráiltear le hAirteagal 11 den Treoir sin, dar teideal ‘Cur i bhfeidhm na reachtaíochta’:
‘1. Cinnteoidh na Ballstáit go bhfuil modhanna leordhóthanacha agus éifeachtacha ann chun dul i ngleic le cleachtais tráchtála éagóracha chun críocha chomhlíonadh na bhforálacha den Treoir seo ar mhaithe le leas na dtomhaltóirí.
Is gá go gcuirtear san áireamh leis na modhanna sin forálacha dlíthiúla lena bhféadtar daoine nó eagraíochtaí a bhfuil leas dlisteanach acu, de réir leis an reachtaíocht náisiúnta, chun cur i gcoinne na gcleachtas tráchtála éagórach, lena n‑áirítear na hiomaitheoirí, ionas gur féidir leo:
(a) caingean dlí a thionscnamh i gcoinne na gcleachtas tráchtála éagórach,
agus/nó
(b) na cleachtais tráchtála éagóracha a thabhairt os comhair údarás riaracháin inniúil chun cinneadh faoi na gearáin, nó chun tabhairt faoi na hionchúisimh chuí.
[...]
2. I gcomhthéacs na bhforálacha dlíthiúla dá bhforáiltear i mír 1, bronnann na Ballstáit cumhachtaí ar na cúirteanna nó ar na húdaráis riaracháin lena gcuirtear iad ar a gcumas, sa chás ina gceapann siad go bhfuil na bearta seo riachtanach agus gach leas atá i gceist á gcur san áireamh, agus go háirithe ar mhaithe leis an leas ginearálta:
(a) chun ordú go scoirtear de na cleachtais tráchtála éagóracha nó chun dul i mbun gníomhaíochtaí cuí le haghaidh na cleachtais sin a scor,
nó
(b) i gcás nár cuireadh tús leis an gcleachtas tráchtála éagórach go fóill ach tá sé ar tí a bheith curtha i bhfeidhm, is féidir leo an cleachtas sin a thoirmeasc nó is féidir leo dul i mbun gníomhaíochtaí cuí le haghaidh toirmeasc a chur air,
fiú in easnamh fianaise ar chaillteanas nó damáiste iarbhír, nó rún nó faillí ó thaobh an trádálaí de.
[...]’
[Aistriúchán neamhoifigiúil]
5.        Foráiltear le hAirteagal 13 den Treoir sin, dar teideal ‘Pionóis’:
‘Cinneann na Ballstáit an córas pionóis is infheidhme ar sháruithe na bhforálacha náisiúnta arna nglacadh le cur i bhfeidhm na Treorach seo, agus cuireann siad gach rud chun feidhme ionas go n‑urramaítear go gcuirtear i gcrích iad. Caithfidh na pionóis a bheith éifeachtach, comhréireach agus athchomhairleach.’
[Aistriúchán neamhoifigiúil]
(b)    Rialachán (AE) 2017/2394
6.        Foráiltear le hAirteagal 1 de Rialachán (AE) 2017/2394 ó Pharlaimint na hEorpa agus ón gComhairle an 12 Nollaig 2017 maidir le comhar idir na húdaráis náisiúnta atá freagrach as dlíthe cosanta tomhaltóirí a fhorfheidhmiú agus lena n‑aisghairtear Rialachán (CE) Uimh. 2006/2004, (3) dar teideal ‘Ábhar’:
‘Leis an Rialachán seo, leagtar síos na coinníollacha faoina ndéanfaidh údaráis inniúla, tar éis dá mBallstáit iad a ainmniú mar na húdaráis atá freagrach as dlíthe an Aontais lena gcosnaítear leasanna tomhaltóirí a fhorfheidhmiú, gníomhaíochtaí a chomhordú le chéile agus leis an gCoimisiún, chun comhlíonadh na dlíthe sin a fhorfheidhmiú agus chun a áirithiú go bhfeidhmeoidh an margadh inmheánach go rianúil, agus chun cosaint leasanna eacnamaíocha tomhaltóirí a fheabhsú.’
7.        Foráiltear le hAirteagal 2 den Rialachán seo, dar teideal ‘Raon feidhme’:
‘1.      Tá feidhm ag an Rialachán seo maidir le sáruithe laistigh den Aontas, le sáruithe forleathana agus le sáruithe forleathana lena mbaineann gné Aontais, fiú má scoireadh de na sáruithe sin sula dtosaítear ar an bhforfheidhmiú nó sula gcríochnaítear é.
[...]’
8.        Foráiltear le hAirteagal 12 den Rialachán seo, dar teideal ‘Iarrataí ar bhearta forfheidhmiúcháin’:
‘1.      Ar iarraidh a fháil ó údarás is iarratasóir, déanfaidh údarás faighte iarrata gach beart forfheidhmiúcháin atá riachtanach agus comhréireach chun a chur faoi deara go scoirfí den sárú laistigh den Aontas nó go dtoirmeascfaí é trí chumhachtaí a leagtar amach in Airteagal 9 agus aon chumhachtaí breise arna ndeonú dó faoin dlí náisiúnta a fheidhmiú. Cinnfidh an t‑údarás faighte iarrata na bearta iomchuí forfheidhmiúcháin is gá chun a chur faoi deara go scoirfí den sárú laistigh den Aontas nó go dtoirmeascfaí é agus déanfaidh sé iad gan mhoill ach tráth nach déanaí ná 6 mhí tar éis an iarraidh a fháil, mura dtugann sé cúiseanna sonracha leis an tréimhse sin a fhadú. I gcás inarb iomchuí, forchuirfidh an t‑údarás faighte iarrata pionóis, amhail fíneálacha nó íocaíochtaí pionósacha tréimhsiúla, ar an trádálaí atá freagrach as an sárú laistigh den Aontas. [...]
2.      Cuirfidh an t‑údarás faighte iarrata an t‑údarás is iarratasóir ar an eolas go rialta faoi na céimeanna agus na bearta atá glactha agus faoi na céimeanna agus na bearta a bhfuil sé i gceist aige a ghlacadh. Trí bhíthin an bhunachair sonraí dá bhforáiltear in Airteagal 35, tabharfaidh an t‑údarás faighte iarrata fógra gan mhoill don údarás is iarratasóir, d’údaráis inniúla Ballstát eile agus don Choimisiún faoi na bearta a rinneadh agus an tionchar a bhí ag na bearta sin ar an sárú laistigh den Aontas, agus luafar na nithe seo a leanas:
(a)      cé acu ar forchuireadh bearta eatramhacha nó nár forchuireadh;
(b)      cé acu ar scoireadh den sárú nó nár scoireadh;
(c)      cé na bearta a glacadh, agus cé acu a cuireadh na bearta sin chun feidhme nó nár cuireadh;
(d)      a mhéid a tairgeadh gealltanais feabhais do thomhaltóirí a ndearna an sárú líomhnaithe difear dóibh.’
9.        Foráiltear an méid seo a leanas le hAirteagal 17 de Rialachán 2017/2394, dar teideal ‘Gníomhaíocht chomhordaithe a sheoladh agus an comhordaitheoir a ainmniú’:
‘1.      I gcás ina bhfuil drochamhras réasúnach ann go bhfuil sárú forleathan ann, seolfaidh na húdaráis inniúla lena mbaineann an sárú sin gníomhaíocht chomhordaithe a bheidh bunaithe ar chomhaontú eatarthu. Tabharfar fógra do na hoifigí idirchaidrimh aonair lena mbaineann an sárú sin agus don Choimisiún faoi sheoladh na gníomhaíochta comhordaithe.
2.      Ainmneoidh na húdaráis inniúla a bhfuil baint ag an sárú forleathan drochamhrasta leo údarás inniúil amháin lena mbaineann an sárú forleathan drochamhrasta sin eatarthu chun ról an chomhordaitheora a ghlacadh. Mura bhfuil na húdaráis inniúla in ann teacht ar aon chomhaontú faoin ainmniúchán sin, glacfaidh an Coimisiún ról an chomhordaitheora.
3.      Má tá drochamhras réasúnach ar an gCoimisiún go ndearnadh sárú forleathan lena mbaineann gné Aontais, tabharfaidh sé fógra gan mhoill de bhun Airteagal 26 do na húdaráis inniúla agus do na hoifigí idirchaidrimh aonair lena mbaineann an sárú líomhnaithe. Luafaidh an Coimisiún san fhógra na forais lena dtugtar bonn cirt don ghníomhaíocht chomhordaithe a d’fhéadfaí a dhéanamh. Déanfaidh na húdaráis inniúla lena mbaineann an sárú forleathan lena mbaineann gné Aontais imscrúduithe iomchuí bunaithe ar an bhfaisnéis atá ar fáil dóibh nó a bhfuil teacht éasca acu uirthi. Tabharfaidh na húdaráis inniúla lena mbaineann sárú forleathan lena mbaineann gné Aontais fógra faoi thorthaí na n‑imscrúduithe sin do na húdaráis inniúla eile, do na hoifigí idirchaidrimh aonair lena mbaineann an sárú sin agus don Choimisiún de bhun Airteagal 26, laistigh de 1 mhí tar éis dháta fhógra an Choimisiúin. I gcás inar léir ó na himscrúduithe sin go bhféadfadh sé a bheith amhlaidh is go bhfuil sárú forleathan lena mbaineann gné Aontais á dhéanamh, cuirfidh na húdaráis inniúla lena mbaineann an sárú sin tús leis an ngníomhaíocht chomhordaithe agus déanfaidh siad na bearta a leagtar amach in Airteagal 19 agus, i gcás inarb iomchuí, in Airteagail 20 agus 21.
[...]
5.      Beidh údarás inniúil rannpháirteach sa ghníomhaíocht chomhordaithe, más rud é, le linn na gníomhaíochta comhordaithe gur dealraitheach go bhfuil baint aige leis an sárú forleathan nó an sárú forleathan lena mbaineann gné Aontais.
2.      Na rialacha maidir le hiomaíocht
(a)    Rialachán (AE) Uimh. 1/2003
10.      De bhun Airteagal 3 de Rialachán (AE) Uimh. 1/2003 ón gComhairle an 16 Nollaig 2002, maidir le cur i bhfeidhm na rialacha iomaíochta dá bhforáiltear in Airteagail [101 agus 102 CFAE], (4) dar teideal ‘Caidreamh idir na hAirteagail [101 agus 102 CFAE] agus rialacha náisiúnta na hiomaíochta’:
‘1.      [...] I gcás ina gcuireann údaráis iomaíochta na mBallstát nó na cúirteanna náisiúnta dlí náisiúnta na hiomaíochta i bhfeidhm ar mhí-úsáid atá toirmiscthe faoi Airteagal [102 CFAE], cuireann siad Airteagal [102 CFAE] i bhfeidhm freisin.
[...]’
[Aistriúchán neamhoifigiúil]
11.      Foráiltear le hAirteagal 5 den Rialachán seo, dar teideal ‘Inniúlacht údaráis iomaíochta na mBallstát’:
‘Tá údaráis iomaíochta na mBallstát inniúil le haghaidh Airteagail 101 agus 102 CFAE a chur i bhfeidhm i gcásanna aonair. Chun na críoch sin, d’fhéadfadh siad, agus iad ag gníomhú ex officio nó de réir gearáin, glacadh leis na cinntí a leanas:
ordú go scoirfí den sárú,
ordú beart eatramhach,
glacadh le gealltanais,
fíneálacha, íocaíochtaí pionósacha tréimhsiúla nó aon phionós eile dá bhforáiltear faoina ndlí náisiúnta a ghearradh.
I gcás ina gceapann siad, ar bhonn na faisnéise atá ar fáil dóibh, nár comhlíonadh na coinníollacha le haghaidh toirmisc, is féidir leo cinneadh freisin nach gcaithfidh siad idirghabháil a dhéanamh.’
[Aistriúchán neamhoifigiúil]
12.      De réir théarmaí Airteagal 11 den Rialachán sin, dar teideal ‘Comhar idir an Coimisiún agus údaráis iomaíochta na mBallstát’:
‘1.      Cuireann an Coimisiún agus údaráis iomaíochta na mBallstát rialacha an Aontais maidir le hiomaíocht i bhfeidhm i ndlúthchomhar le chéile.
[...]
6.      Baintear d’údaráis iomaíochta na mBallstát a n‑inniúlacht le haghaidh Airteagail 101 agus 102 CFAE a chur i bhfeidhm nuair a osclaíonn an Coimisiún nós imeachta le haghaidh glacadh le cinneadh trí bhíthin chur i bhfeidhm Chaibidil III. I gcás ina bhfuil údarás iomachta Ballstáit ag tabhairt faoi chás cheana féin, ní thosóidh an Coimisiún an nós imeachta go dtí go rachaidh sé i dteagmháil leis an údarás náisiúnta iomaíochta.’
[Aistriúchán neamhoifigiúil]
13.      Foráiltear le hAirteagal 9 den Rialachán seo, dar teideal ‘Gealltanais’:
‘1.      Nuair atá sé ar intinn ag an gCoimisiún glacadh le cinneadh lena n‑éilítear go scoirfear de shárú agus go gcuireann na gnóthais lena mbaineann gealltanais ar fáil a fhreagraíonn amhras an Choimisiúin a chur sé in iúl dóibh ina mheasúnú tosaigh, is féidir leis an gCoimisiún, trí bhíthin cinnidh, na gealltanais sin a dhéanamh riachtanach do na gnóthais.
[...]’
[Aistriúchán neamhoifigiúil]
14.      Foráiltear le hAirteagal 22 de Rialachán Uimh. 1/2003, dar teideal ‘Imscrúduithe d’údaráis iomaíochta na mBallstát’:
‘1.      Is féidir le húdarás iomaíochta Ballstáit gach imscrúdú nó beart imscrúdaithe eile a chur i gcrích ina chríoch agus a cheart náisiúnta á chur i bhfeidhm thar ceann an údaráis iomaíochta de Bhallstát eile le haghaidh sárú ar fhorálacha d’Airteagail 101 nó 102 CFAE a bhunú. [...]
2.      Ar iarraidh ón gCoimisiún, leanfaidh údaráis iomaíochta na mBallstát ar aghaidh leis an gcigireacht a mheasann an Coimisiún a bheith iomchuí faoi Airteagal 20(1), nó a d’ordaigh sé trí bhíthin cinneadh arna ghlacadh agus Airteagal 20(4) á chur i bhfeidhm. Feidhmíonn na gníomhairí d’údaráis iomaíochta na mBallstát a bhfuil sé de fhreagracht acu tabhairt faoi na himscrúduithe, chomh maith lena ngníomhairí ar thug siad sainordú dóibh nó a bhí ainmnithe acu, a gcuid cumhachtaí i gcomhréir lena reachtaíocht náisiúnta.
Is féidir leis na gníomhairí agus na daoine eile a théann leo ar thug an Coimisiún sainordú dóibh, ar a iarraidh nó ar iarraidh an údaráis iomaíochta den Bhallstát sa chríoch ina gcaithfear an t‑imscrúdú sin a chur i gcrích, cúnamh a sholáthar do ghníomhairí an údaráis lena mbaineann.’
[Aistriúchán neamhoifigiúil]
15.      De bhun Airteagail 23 agus 24 den Rialachán seo, is féidir leis an gCoimisiún fíneálacha agus íocaíochtaí pionósacha tréimhsiúla a ghearradh ar ghnóthais ar chomhlachais.
16.      Foráiltear le hAirteagal 25 den Rialachán seo, dar teideal ‘Tréimhsí teorann le haghaidh pionóis a fhorchur’:
‘1.      Tá an chumhacht arna tabhairt don Choimisiún de bhun Airteagail 23 agus 24 faoi réir na dtréimhsí teorann seo a leanas:
(a)      3 bliana maidir le sáruithe ar fhorálacha a bhaineann le fiosrúcháin nó le cigireacht;
(b)      5 bliana maidir le sáruithe eile.
2.      Cuirtear tús leis an tréimhse theorann ón lá a rinneadh an sárú. I gcás sáruithe leanúnacha nó sáruithe a dhéantar arís agus arís eile, áfach, ní chuirtear tús leis an tréimhse theorann ach ón lá a cuireadh deireadh leis an sárú.
[...]’
[Aistriúchán neamhoifigiúil]
17.      Foráiltear le hAirteagal 26 den Rialachán seo, dar teideal ‘Tréimhse theorann maidir le forfheidhmiú pionós’:
‘1.      Tá an chumhacht atá ag an gCoimisiún chun cinntí arna nglacadh a chur i bhfeidhm agus Airteagail 23 agus 24 á gcur i bhfeidhm aige faoi réir tréimhse theorann 5 bliana.
2.      Cuirtear tús leis an tréimhse theorann ón lá ar a mbeidh an cinneadh críochnaitheach.
[...]’
[Aistriúchán neamhoifigiúil]
18.      Foráiltear le hAirteagal 35(1) de Rialachán Uimh. 1/2003, dar teideal ‘Ceapadh na nÚdarás Iomaíochta de Bhallstáit’:
‘Ceapann na Ballstáit an t‑údarás nó na húdaráis iomaíochta is inniúla le haghaidh Airteagail [101 agus 102 CFAE] a chur i bhfeidhm amhail is go gcomhlíontar na forálacha den Rialachán seo go héifeachtach. [...]’
[Aistriúchán neamhoifigiúil]
(b)    Treoir (AE) 2019/1
19.      Foráiltear le hAirteagal 1 de Threoir (AE) 2019/1 ó Pharlaimint na hEorpa agus ón gComhairle, an 11 Nollaig 2018, maidir le húdaráis iomaíochta na mBallstát a chumhachtú le bheith ina bhforfheidhmitheoirí níos éifeachtaí agus chun dea-fheidhmiú an mhargaidh inmheánaigh a áirithiú, (5) dar teideal ‘Ábhar agus raon feidhme’:
‘[...]
2.      Leis an Treoir seo, cumhdaítear cur i bhfeidhm Airteagail 101 agus 102 CFAE agus cur i bhfeidhm comhthráthach an dlí iomaíochta náisiúnta ar an gcás céanna. [...]
3.      Leis an Treoir seo, leagtar amach rialacha deimhne maidir le cúnamh frithpháirteach chun feidhmiú rianúil an mhargaidh inmheánaigh agus feidhmiú rianúil an chórais dlúthchomhair sa Ghréasán Eorpach Iomaíochta a chosaint.
20.      Foráiltear le hAirteagal 3 den Treoir seo, dar teideal ‘Bearta cosanta’:
‘1.      Imeachtaí a bhaineann le sáruithe ar Airteagail 101 nó 102 CFAE, lena n‑áirítear feidhmiú na gcumhachtaí dá dtagraítear sa Treoir seo ag na húdaráis iomaíochta náisiúnta, comhlíonfaidh na himeachtaí sin prionsabail ghinearálta dhlí an Aontais agus den Chairt um Chearta Bunúsacha an Aontais Eorpaigh.
2.      Áiritheoidh na Ballstáit go mbeidh feidhmiú na gcumhachtaí dá dtagraítear i mír 1 faoi réir coimircí iomchuí maidir le cearta cosanta na ngnóthas, lena n‑áirítear an ceart chun éisteacht a fháil agus an ceart chun leighis éifeachtaigh os comhair binse.
3.      Áiritheoidh na Ballstáit go ndéanfar imeachtaí forfheidhmiúcháin na n‑údarás iomaíochta náisiúnta a sheoladh laistigh de thréimhse ama réasúnach. Áiritheoidh na Ballstáit go nglacfaidh na húdaráis iomaíochta náisiúnta ráiteas agóidí sula ndéanfaidh siad cinneadh de bhun Airteagal 10 den Treoir seo.
21.      Foráiltear le hAirteagal 4 den Treoir chéanna, dar teideal ‘Neamhspleáchas’:
‘1.      Chun neamhspleáchas na n‑údarás riaracháin iomaíochta náisiúnta a áirithiú agus Airteagail 101 agus 102 CFAE á gcur i bhfeidhm acu, áiritheoidh na Ballstáit gur go neamhchlaonta agus ar mhaithe le cur i bhfeidhm éifeachtach aonfhoirmeach na bhforálacha sin a chomhlíonfaidh údaráis den chineál sin a ndualgais agus a fheidhmeoidh siad a gcumhachtaí, faoi réir ceanglais chuntasachta chomhréireacha agus gan dochar don dlúthchomhar idir na húdaráis iomaíochta sa Ghréasán Eorpach Iomaíochta.
[...]
5.      Beidh an chumhacht ag na húdaráis riaracháin iomaíochta náisiúnta chun a dtosaíochtaí a shocrú le haghaidh na cúraimí a dhéanamh chun Airteagail 101 agus 102 CFAE a chur i bhfeidhm, dá dtagraítear in Airteagal 5(2) den Treoir seo. A mhéid atá oibleagáid ar na húdaráis riaracháin iomaíochta náisiúnta gearáin fhoirmiúla a mheas, beidh an chumhacht ag na húdaráis sin chun gearáin den sórt sin a dhiúltú ar na forais nach measann siad gur tosaíochtaí forfheidhmiúcháin iad na gearáin sin. Ní dochar an méid sin don chumhacht atá ag na húdaráis riaracháin iomaíochta náisiúnta chun gearáin a dhiúltú ar fhorais eile a shainítear sa dlí náisiúnta.
22.      Foráiltear le hAirteagal 5 de Threoir 2019/1, dar teideal ‘Acmhainní’:
‘1.      Áiritheoidh na Ballstáit go bhfuil ar a laghad líon leordhóthanach foirne cáilithe agus líon leordhóthanach acmhainní airgeadais, teicniúla agus teicneolaíochta is gá ag na húdaráis iomaíochta náisiúnta chun a gcuid dualgas a chomhlíonadh go héifeachtach, agus chun a gcuid cumhachtaí a fheidhmiú go héifeachtach agus Airteagail 101 agus 102 CFAE á gcur i bhfeidhm mar a leagtar amach i mír 2 den Airteagal seo.
2.      Chun críocha mhír 1, beidh na húdaráis iomaíochta náisiúnta in ann, ar a laghad, imscrúduithe a dhéanamh d’fhonn Airteagail 101 agus 102 CFAE a chur i bhfeidhm, cinntí a ghlacadh lena ndéantar na forálacha sin a chur i bhfeidhm ar bhonn Airteagal 5 de Rialachán Uimh. 1/2003 agus obair a dhéanamh i ndlúthchomhar sa Ghréasán Eorpach Iomaíochta d’fhonn cur i bhfeidhm éifeachtach aonfhoirmeach Airteagail 101 agus 102 CFAE a áirithiú.
[...]’
23.      Rialaítear le hAirteagail 10, 12, 13 agus 16 den Treoir seo cumhachtaí na n‑údarás iomaíochta náisiúnta maidir le sárú a chinneadh agus deireadh a chur leis, na gealltanais a thugann gnóthais nó comhlachais gnóthas, na fíneálacha a fhorchuirtear ar ghnóthais nó comhlachais gnóthas, chomh maith leis na híocaíochtaí pionósacha tréimhsiúla faoi seach.
24.      Tháinig Treoir 2019/1 i bhfeidhm an 3 Feabhra 2019, i gcomhréir le hAirteagal 36 de. De bhun Airteagal 34(1) de, cuireadh ceangal ar na Ballstáit chun na forálacha reachtaíochta, rialúcháin agus riaracháin riachtanacha a chur i bhfeidhm an 4 Feabhra 2021 ar a dhéanaí chun an Treoir seo a chomhlíonadh.
B.      Dlí na hIodáile
1.      Dlí Uimh. 689/81
25.      Leagtar amach an córas ginearálta fíneálacha riaracháin le legge 24 novembre 1981, n. 689 – Modifiche al sistema penale (Dlí Uimh. 689 an 24 Samhain 1981, lena leasaítear an Córas Pionósach) (‘Dlí Uimh. 689/81’).
26.      Foráiltear le hAirteagal 12 den Dlí seo, dar teideal ‘Raon feidhme’:
‘Comhlíonfar na forálacha den Chaibidil seo, a mhéid is atá siad infheidhme agus a mhalairt a leagtar síos, i gcomhair gach sáruithe dá bhforáiltear pionós riaracháin de chineál íocaíochta méide airgid ina leith, fiú i gcás nach ionadaí an íocaíocht sin le haghaidh pionós coiriúil. Níl siad infheidhme ar chionta araíonachta.’
27.      Foráiltear le hAirteagal 14 den Dlí seo, dar teideal ‘Ráiteas agóidí agus Cur in iúl’:
‘Caithfear an sárú a chur in iúl láithreach, más féidir, don chiontóir agus an té atá faoi dhliteanas i gcomhpháirt agus go leithleach i leith an tsuim atá dlite de bharr an tsáraithe sin.
I gcás nach bhfuil aon chur in iúl láithreach do na daoine atá ceaptha sa mhír thuas, caithfear na gnéithe den sárú a chur in iúl do na páirtithe leasmhara a bhfuil cónaí orthu i gcríoch na Poblachta laistigh de theorainn ama 90 lá agus caithfear é sin a chur in iúl dóibh a bhfuil cónaí orthu thar lear laistigh de theorainn ama 360 lá ón dáta a rinneadh [an sárú].
Nuair a sheoltar na doiciméid a bhaineann leis an sárú don údarás inniúil trí bhíthin cinneadh ón údarás breithiúnach, cuirtear tús leis na teorainneacha ama a luaitear sa mhír thuas ón dáta a fuarthas [na doiciméid sin].
[...]
Cealaítear an oibleagáid íocaíochta den tsuim atá dlite de bharr an tsáraithe don duine nár cuireadh an sárú in iúl dó laistigh den teorainn ama arna leagan síos.’
28.      Foráiltear le hAirteagal 28 den Dlí céanna, dar teideal ‘Tréimhse theorann’:
‘Leagtar síos an ceart chun na suimeanna atá dlite de bharr sáruithe dá leagtar síos leis an Dlí seo a fháil ar ais laistigh de theorainn ama 5 bliana ón lá a rinneadh an sárú.
Rialaítear briseadh na tréimhse teorann le rialacha an Chóid Shibhialta.’
2.      Na rialacha maidir le cosaint tomhaltóirí
(a)    Cód na dTomhaltóirí
29.      Foráiltear le mír 1 d’Airteagal 1 de decreto legislativo n. 206 – Codice del consumo (Ordú reachtaíochta Uimh. 206 maidir le Cód na dTomhaltóirí), an 6 Meán Fómhair 2005, sa leagan is infheidhme sa chás sna príomhimeachtaí (‘Cód na dTomhaltóirí’):
‘I gcomhréir leis an mBunreacht agus leis na prionsabail a leagtar síos sna Conarthaí lena mbunaítear na Comhphobail Eorpacha, sa Chonradh ar an Aontas Eorpach, sa reachtaíocht ar an Aontas, go háirithe Airteagal 153 [CE], chomh maith leo siúd sna conarthaí idirnáisiúnta, leis an gCód seo, comhoiriúnaítear agus atheagraítear na reachtaíochtaí maidir leis na nósanna imeachta um cheannach agus um thomhaltóirí d’fhonn ardchaighdeán cosanta a áirithiú do thomhaltóirí agus d’úsáideoirí’.
30.      Foráiltear le hAirteagal 27 den Chód seo, dar teideal ‘Cosaint riaracháin agus bhreithiúnach’:
‘1.      Feidhmeoidh AGCM na cumhachtaí a rialaítear leis an Airteagal seo mar údarás inniúil chun [Rialachán (AE) Uimh. 2006/2004 ó Pharlaimint na hEorpa agus ón gComhairle an 27 Deireadh Fómhair 2004 maidir le comhar idir na húdaráis náisiúnta atá freagrach as dlíthe cosanta tomhaltóirí a fhorfheidhmiú (‘an Rialachán maidir le comhar ar mhaithe le cosaint tomhaltóirí’) (IO 2004 L 364, lch. 1)] a chur i bhfeidhm, laistigh de na teorainneacha de na forálacha dlíthiúla.
1a.      Fiú sna hearnálacha atá rialaithe, de bhun Airteagal 19(3), is ag AGCM amháin é an inniúlacht chun idirghabháil a dhéanamh i gcoinne iompar na dtrádálaithe is cleachtas tráchtála éagórach é, gan dochar do chomhlíonadh an Rialacháin is infheidhme, agus feidhmíonn AGCM an inniúlacht sin ar bhonn na gcumhachtaí dá bhforáiltear san Airteagal seo, tar éis tuairim an údaráis rialaithigh inniúil a fháil. [...]
2.      Toirmeascann AGCM, ex officio nó ar iarraidh aon duine nó eagraíochta eile leasmhara, go leanann cleachtais tráchtála éagóracha ar aghaidh agus cuireann sé deireadh lena n‑éifeachtaí. Chun na críocha sin, baineann AGCM úsáid as cumhachtaí imscrúdaithe agus cur i gcrích a leagtar síos le Rialachán [Uimh. 2006/2004] dá bhforáiltear freisin i leith cionta nach cionta trasteorann iad. Chun na gcríoch cur i gcrích na dtascanna dá bhforáiltear in alt 1, is féidir le AGCM dul ar iontaoibh ar an Guardia di Finanza a ghníomhaíonn leis na cumhachtaí a dhílsítear ann chun críocha cáin bhreisluacha agus cáin ioncaim a smachtú. Tá idirghabháil an údaráis neamhspleách ón bhfíoras cé acu a bhfuil na tomhaltóirí lena mbaineann i gcríoch an Bhallstáit ina bhfuil an trádálaí bunaithe nó i mBallstát eile.
3.      Is féidir le AGCM ordú a thabhairt, trí bhíthin cinneadh réasúnaithe, go gcuirtear cleachtais tráchtála éagóracha ar fionraí go sealadach i gcás éigeandála faoi leith. Ar aon nós, cuirfidh sé an trádálaí ar an eolas faoi oscailt an imscrúdaithe.
[...]
8.      I gcás ina mbreitheann AGCM go bhfuil cleachtas éagórach, toirmeascfaidh sé a scaipeadh, ar choinníoll nár cuireadh ar shúile an phobail dó é go fóill, nó toirmeascfaidh sé go leanfar ar aghaidh leis an gcleachtas má cuireadh tús leis cheana féin. D’fhéadfadh sé a bheith an cás go bhforáiltear leis an gcinneadh freisin, ar chostas an trádálaí, go bhfoilsítear an cinneadh, i bhfoirm sleachta freisin, is é sin le rá ráiteas ceartaitheach faoi leith, amhail is go gcuirtear cosc ar éifeachtaí na gcleachtas tráchtála éagórach.
9.      De bhreis ar an mbeart lena dtoirmeasctar cleachtas tráchtála éagórach, cinneann an tÚdarás freisin faoi ghearradh pionóis airgeadaíochta riaracháin de EUR 5 000 go 5 000 000, ag brath ar thromchúis agus achar an tsáraithe. I gcás cleachtais tráchtála éagóracha de réir bhrí Airteagal 21(3) agus (4), ní féidir leis an bpionós a bheith níos lú ná EUR 50 000.
[...]
11.      Eagraíonn AGCM, trí bhíthin a rialacha nós imeachta, an nós imeachta imscrúdaithe, d’fhonn a áirithiú go gcomhlíontar nós imeachta na sáraíochta, go soláthrófar faisnéis iomlán agus go dtógtar miontuairiscí cearta.
[...]
13.      Tá na pionóis airgeadaíochta riaracháin i ndiaidh a chéile ar sháruithe den Ordú seo faoi réir, a mhéid is atá siad infheidhme, na bhforálacha de Chaibidil I, Roinn I agus Airteagail 26, 27, 28 agus 29 de Dhlí [Uimh. 689/81], arna leasú. Caithfear na pionóis riaracháin dá dtagraítear san Airteagal seo a íoc laistigh de 30 lá ón lá a cuireadh cinneadh AGCM in iúl.’
(b)    An Rialachán um Nósanna Imeachta Imscrúdaithe maidir le Cosaint Tomhaltóirí
31.      Formheasadh an regolamento sulle procedure istruttorie in materia di pubblicità ingannevole e comparativa, pratiche commerciali scorrette, violazione dei diritti dei consumatori nei contratti, violazione del divieto di discriminazioni e clausole vessatorie (Rialachán um Nósanna Imeachta Imscrúdaithe maidir le Cosaint Tomhaltóirí) le delibera Uimh. 25411 de AGCM an 1 Aibreán 2015 (Cinneadh Uimh. 25411 de AGCM, an 1 Aibreán 2015), arna ghlacadh agus Airteagal 27(11) de Chód na dTomhaltóirí á chur i bhfeidhm.
32.      De bhun Airteagal 6(1) agus Airteagal 5(1)(f) agus (2) den Rialachán sin, caithfear an nós imeachta imscrúdaithe a oscailt, le – i measc rudaí eile – ráiteas agóidí, laistigh de theorainn ama 180 lá ón lá a fuarthas an t‑iarratas ar idiragairt, teorainn ama a d’fhéadfaí a bhriseadh i gcás iarraidh ar fhaisnéis. I gcás nach n‑osclaítear an nós imeachta laistigh den teorainn ama arna leagan síos, meastar gur tháinig deireadh leis an gcéim réamh-imscrúdaithe gan gá le breith a thabhairt, a bhfuil sé de rogha ag AGCM an t-iarratas ar idiragairt a chur leis an gcomhad ag céim níos déanaí d’fhonn imscrúdú domhain a dhéanamh as a stuaim féin, ar bhonn fianaise nua nó imscrúdú éagsúil de na tosaíochtaí idiragartha.
33.      Sainmhínítear le hAirteagail 10 go 12 den Rialachán sin na ráthaíochtaí nós imeachta a leagtar síos sa chéim imscrúdaithe, is é sin ceart na bpáirtithe a cuireadh ar an eolas faoi oscailt an imscrúdaithe, chomh maith leis na páirtithe eile atá leasmhar faoi Airteagal 10, den Rialachán céanna, chun páirt a ghlacadh san imscrúdú agus chun barúlacha a chur isteach, rochtain ar dhoiciméid agus eolas atá i seilbh AGCM agus an ceart chun éisteacht a iarraidh.
3.      Na rialacha maidir le hiomaíocht
(a)    Dlí Uimh. 287/90
34.      Foráiltear le hAirteagal 1 de legge 10 ottobre 1990, n° 287 – Norme per la tutela della concorrenza e del mercato (Dlí Uimh. 287 an 10 Deireadh Fómhair 1990, maidir le glacadh forálacha a bhaineann le cosaint na hiomaíochta agus an mhargaidh), sa leagan is infheidhme sa chás sna príomhimeachtaí (‘Dlí Uimh. 287/90’), dar teideal ‘Raon feidhme agus caidreamh le dlí an Aontais’:
‘1.      Tá na forálacha den Dlí seo lena gcuirtear Airteagal 41 den Bhunreacht chun feidhme lena gcosnaítear agus lena ráthaítear an ceart chun tionscnaimh eacnamaíoch infheidhme ar chomhaontuithe, ar mhí-úsáidí ceannasachta agus ar chumaisc.
2.      Cuireann AGCM Airteagail 101 agus 102 CFAE i bhfeidhm freisin, i gcomhar le chéile, i gcás amháin, le hAirteagail 2 agus 3 den Dlí seo ar chomhaontuithe lena gcuirtear srian ar shaoriomaíocht agus ar mhí-úsáid ceannasachta.
[...]
4.      Déanfar léirmhíniú ar na forálacha den teideal seo ar bhonn na bhforálacha de dhlí [an Aontais] is infheidhme i réimse na hiomaíochta’.
35.      Foráiltear le hAirteagal 3 den Dlí seo, dar teideal ‘Mí-Úsáid Ceannasachta:
‘1.      Tá sé toirmiscthe an mhí-úsáid ceannasachta de chuid ceann amháin nó roinnt gnóthas sa mhargadh náisiúnta nó i gcuid mhaith de; tá sé toirmiscthe freisin:
(a)      praghsanna ceannaigh nó díolta atá trom go héagórach nó téarmaí conarthacha eile a chur i bhfeidhm go díreach nó go hindíreach;
[...].’
36.      Foráiltear le hAirteagal 12 den Dlí seo, dar teideal ‘Cumhachtaí Imscrúdaithe’:
‘1.      Tar éis na gnéithe atá ar fáil do AGCM agus na cinn a chuir na riaracháin phoiblí nó gach duine leasmhara ar fáil dó a mheas, lena n‑áirítear comhlachais ionadaithe na dtomhaltóirí, leanfaidh AGCM ar aghaidh le himscrúdú chun fiosrú faoi sháruithe ar na toirmisc dá leagtar síos in Airteagail 2 agus 3.
[...]’
37.      Foráiltear le hAirteagal 14 den Dlí céanna, dar teideal ‘Imscrúdú’:
‘1.      I gcás sárú líomhnaithe ar Airteagail 2 nó 3, cuirfidh AGCM oscailt an imscrúdaithe in iúl do na gnóthais agus na heintitis atá leasmhar [...].’
38.      Foráiltear le hAirteagal 15 de Dhlí Uimh. 287/90, dar teideal ‘Fógraí Foirmiúla agus Pionóis’:
‘1.      I gcás ina bhfaigheann AGCM go bhfuil sáruithe ar Airteagail 2 nó 3 ann tar éis an imscrúdaithe arna leagan síos in Airteagal 14, socróidh AGCM an teorainn ama laistigh dá bhfuil ar na gnóthais agus na comhlachtaí atá leasmhar stop a chur leis na sáruithe sin. I gcás sáruithe tromchúiseacha, agus tromchúis agus achar an tsáraithe á gcur san áireamh, gearrfaidh sé fíneáil riaracháin freisin suas go dtí 10 % de dhíolacháin gach gnóthais nó comhlachta sa bhliain airgeadais atá críochnaithe roimh dháta chur in iúl an fhógra fhoirmiúil, agus teorainn ama á leagan síos faoina bhfuil ar an ngnóthas an fhíneáil a íoc.
[...]’
39.      Foráiltear le hAirteagal 31 den Dlí seo, dar teideal ‘Pionóis’:
‘1.      Tá na fíneálacha riaracháin i ndiaidh a chéile ar sháruithe den Dlí seo faoi réir, a mhéid is atá siad infheidhme, na bhforálacha a leagtar síos i gCaibidil I, Ranna I agus II, de Dhlí [Uimh. 689/81].’
(b)    An Rialachán maidir le Nósanna Imeachta Imscrúdaithe a bhaineann le hInniúlacht AGCM
40.      Glacadh leis an decreto del Presidente della Repubblica 30 aprile 1998, n° 217 (Ordú ó Uachtarán na Poblachta Uimh. 217 an 30 Aibreán 1998) lenar bunaíodh an regolamento in materia di procedure istruttorie di competenza dell’Autorità Garante della Concorrenza e del Mercato (Rialachán maidir le Nósanna Imeachta Imscrúdaithe a bhaineann le hInniúlacht AGCM) agus Airteagal 10(5) de Dhlí Uimh. 287/90 á chur i bhfeidhm, ar dá réir ‘a chuirtear ar bun nósanna imeachta imscrúdaithe lena n‑áirithítear do na páirtithe leasmhara go soláthrófar faisnéis iomlán, nós imeachta na sáraíochta agus go ndréachtaítear miontuairiscí’.
41.      Sainmhínítear le hAirteagail 7, 13 agus 14 den Rialachán seo na ráthaíochtaí nós imeachta a leagtar síos sa chéim imscrúdaithe, is é sin, ceart na bpáirtithe a cuireadh ar an eolas faoi oscailt an imscrúdaithe, chomh maith leis na páirtithe eile atá leasmhar faoi Airteagal 7(2) den Rialachán sin, chun páirt a ghlacadh san imscrúdú agus chun barúlacha a chur isteach, rochtain ar dhoiciméid agus eolas atá i seilbh AGCM agus an ceart chun éisteacht a iarraidh sula gcuirtear torthaí an imscrúdaithe in iúl.
III. Na fíorais ar bhonn an cháis, an nós imeachta sna príomhimeachtaí agus na ceisteanna a tharchuirtear
A.      Cás C‑510/23 (Trenitalia)
42.      Is comhlacht poiblí atá faoi smacht iomlán an Ministero dell’economia e delle finanze (an tAire Eacnamaíochta agus Airgeadais), trí mheán idirghabhálaithe de chomhlacht eile, agus is é an príomhchomhlacht eagrúcháin iompair iarnróid de thaistealaithe é atá ag feidhmiú san Iodáil. Áirithíonn sé na seirbhísí dúiche agus na seirbhísí meánchomaitéireachta agus cianchomaitéireachta, a bhfuil na traenacha faoi leith a thugtar traenacha ‘den mhargadh’ orthu sa chatagóir deiridh, amhail an tseirbhís iompair ardluais.
43.      Idir 2011 agus 2016, fuair AGCM tuairiscí agus gearáin ó thomhaltóirí, ón Autorità di regolazione dei trasporti (Údarás Rialúcháin Iompair, an Iodáil), agus ón association Federconsumatori, maidir leis na modhanna a díoladh ticéid traenach ar líne. An 21 Deireadh Fómhair 2016, chuir AGCM lena chomhad torthaí ó ionsamhlúcháin cheannaigh a rinne a ghníomhairí idir an 26 Lúnasa agus 30 Meán Fómhair 2016.
44.      An 15 Samhain 2016, chuir AGCM in iúl do Trenitalia an cinneadh chun nós imeachta a oscailt chun a bhunú go raibh sárú tomhaltóra ann agus lean sé ar aghaidh le himscrúdú sa chomhlacht sin, inar urghabhadh doiciméid. Bhí na comhairleoirí de Trenitalia in ann amharc ar an gcomhad imscrúdaithe agus argóintí a chur isteach ina gcosaint. Ina theannta sin, rinneadh imscrúdú ar an gcomhlacht a chur an córas ríomhaireachta ar fáil do Trenitalia freisin.
45.      Lena chinneadh an 3 Lúnasa 2017, arna ghlacadh an 19 Iúil 2017, dheimhnigh AGCM gur rinne Trenitalia cleachtas tráchtála éagórach i gcomhthéacs an díolacháin ticéad traenach ar líne. Ag féachaint do na roghanna iompair a chuir sé ar fáil trí mheán a chórais eolais theileamaitaice, cuardaigh agus ceannaigh, thug an comhlacht seo le fios den chuid is mó na torthaí a bhain le húsáid traenacha ‘den mhargadh’, agus torthaí a fhágáil ar lár a bhain le húsáid traenacha dúiche, i gcomhair na gclár ama céanna, a bhí i bhfad níos lú costasaí. Dá bharr sin, d’ordaigh an t‑údarás do Trenitalia chun deireadh a chur leis an gcleachtas faoi thrácht, thug sé am dó na bearta riachtanacha a aimsiú chun é sin a dhéanamh, agus, ag féachaint do thromchúis agus achar an tsáraithe, ghearr sé fíneáil EUR 5 mhilliún air.
46.      Os comhair na cúirte a rinne an tarchur, cuireann Trenitalia i gcoinne chinneadh AGCM ag brath, go háirithe, ar neamhchomhlíonadh na teorann ama 90 lá dá leagtar síos in Airteagal 14 de Dhlí Uimh. 689/81 le nósanna imeachta a thionscnamh le haghaidh brath sáraithe tomhaltóra. Ar an gcaoi sin, mhairfeadh an tréimhse roimh an ráiteas agóidí níos mó ná 4 bliana.
47.      Maidir leis seo, tugann an chúirt a rinne an tarchur faoi deara go dtagann na pionóis a ghearr AGCM, chomh maith leis na sáruithe a bhaineann leis an iomaíocht agus le cosaint na dtomhaltóirí, faoin réimse ‘parachoiriúil’.(6) Mar gheall air sin, d’fhonn comhionannas arm a ráthú agus cosc a chur ar imeacht an ama as dochar a dhéanamh don duine cúisithe, caithfear na prionsabail a leagtar síos le hAirteagal 6 den Choinbhinsiún Eorpach chun Cearta an Duine agus Saoirsí Bunúsacha a Chosaint, arna shíniú sa Róimh an 4 Samhain 1950 (‘ECHR’) agus Airteagal 41 den Chairt um Chearta Bunúsacha an Aontais Eorpaigh, lena n‑éilítear go gcuirtear an ráiteas agóidí in iúl láithreach, a urramú.
48.      De réir chásdlí an Consiglio di Stato (an Chomhairle Stáit, an Iodáil), arna leasú sa chiall sin le déanaí, ní mór do AGCM, faoi phian forghéillte a chumhachta chun pionóis a ghearradh, an nós imeachta imscrúdaithe a oscailt le leanúint ar aghaidh go dtí an ráiteas agóidí laistigh den teorainn ama seo de 90 lá nuair atá na gnéithe fíriciúla riachtanacha bailithe le haghaidh na ráiteas agóidí.
49.      D’fhonn an pointe tionscnaimh den teorainn ama sin a dhearbhú, ní mór don chúirt riaracháin tabhairt faoi mheasúnú iardhearcaidh, agus í féin a chur sa suíomh ina raibh AGCM, agus an dáta a dheimhniú óna raibh na gnéithe a bhí ar fáil ag nóiméad ar leith leordhóthanach chun an ráiteas agóidí a chur le chéile. I gcás go ngabhtar thar an teorainn ama sin, cuirfear cinneadh AGCM ar ceal ina iomláine. Lena chois sin, agus prionsabal ne bis in idem á chur i bhfeidhm, ní fhéadtar nós imeachta imscrúdaithe nua a oscailt ar an gcleachtas céanna, fiú i gcás nár chuir an gnóthas lena mbaineann deireadh leis an gcleachtas sin.
50.      Dar leis an gcúirt a rinne an tarchur, cuirtear isteach leis na cúinsí sin, ar thaobh amháin, ar neamhspleáchas AGCM agus é a chur faoi cheangal chun imscrúdú a oscailt atá go hiomlán bunaithe ar ghné chroineolaíoch. Ina theannta sin, éadaítear an riosca le réamhtheachtaí iomarcach tionscnaimh nósanna imeachta nach mbeidh an t‑údarás in ann an t‑eolas a bhfuil gá leis a bhailiú chun an sárú líomhnaithe a bhunú. Is gá a thabhairt faoi deara deacracht mhór na gníomhaíochta de AGCM, go háirithe maidir le himscrúduithe faoi iompar gníomhaithe móra eacnamaíocha, a bhfuil air eolas a bhailiú faoi roinnt mhór fíoras thar thréimhse leanúnach d’fhonn rangú teibí dlíthiúil a dhéanamh.
51.      Sa chomhthéacs seo, déanann an chúirt a rinne an tarchur comparáid idir na pionóis arna nglacadh i réimse na hiomaíochta, a bhfuil ar an údarás inniúil nós imeachta maidir le sárú a thabhairt i gcrích laistigh de theorainn ama réasúnta. Tá ceanglas cosúil leis sin i bhfeidhm, i gcomparáid leis sin, i réimse chosaint na dtomhaltóirí.
52.      Ar an taobh eile, ós rud é nach gcaithfidh an gnóthas lena mbaineann aon dochar a bhunú dá thoradh gur osclaíodh déanach an nós imeachta imscrúdaithe, tá toimhde dobhréagnaithe ann gur sáraíodh cearta cosanta an ghnóthais i gcás ina n‑osclaítear an nós imeachta tar éis dhul in éag na teorann ama 90 lá.
53.      Pé scéal é, ní fhéadtar ionchas dlisteanach na ngnóthas ar gearradh pionós orthu a chosaint go leordhóthanach agus pointe tionscnaimh teorann ama á cur i bhfeidhm a athraíonn ag brath ar an gcás. D’fhonn ráitis agóidí atá fada go hiomarcach a sheachaint, foráiltear le dlí na hIodáile do thréimhse theorann 5 bliana, ag tosú ón nóiméad a cuireadh deireadh leis an iompar neamhcheadaithe.
54.      Sna cúinsí sin, chinn an Tribunale amministrativo regionale per il Lazio (Cúirt Riaracháin Dúiche Lazio) an cás a chur ar fionraí agus an cheist seo a leanas a tharchur chun na Cúirte Breithiúnais le haghaidh réamhrialú:
‘An gcaithfear Airteagal 11 de Threoir [2005/29/CE], arna léamh i bhfianaise na bprionsabal um chosaint tomhaltóirí agus éifeachtacht na gníomhaíochta riaracháin, a léiriú sa chaoi go gcuirtear cosc leis ar reachtaíocht náisiúnta, amhail an reachtaíocht a eascraíonn as cur i bhfeidhm Airteagal 14 de [Dhlí Uimh. 689] – mar a léirítear sa chásdlí is déanaí é – lena gceanglaítear ar [AGCM] an nós imeachta imscrúdaithe a thionscnamh chun cleachtas tráchtála éagórach (éagothroma) a bhrath laistigh de theorainn ama 90 lá, ag tosú ón nóiméad a bhfuil [AGCM] ar an eolas faoi ghnéithe riachtanacha an tsáraithe, ós rud é go bhféadfadh na gnéithe sin a bheith ídithe sa chéad tuarascáil ar an gcion?’
B.      Cás C‑511/23 (Caronte & Tourist)
55.      Is comhlacht é Caronte & Tourist (‘C&T’) a chuireann seirbhís thrasloingsithe ar fáil sa chaolas de Messine, áit a bhfuil seasamh gar-mhonaplach aige.
56.      An 24 Márta 2018, fuair AGCM tuairisc ó thomhaltóir a bhí ag gearán faoi na praghsanna a raibh ard go hiomarcach don tseirbhís thrasloingsithe a chuir C&T ar fáil agus a d’iarr go n‑osclófar imscrúdú. Ina dhiaidh sin, an 23 Aibreán 2019, sheol AGCM iarratas ar eolas don údarás calafoirt de Messine, agus ina dhiaidh sin, an 19 Samhain 2019, sheol sé meabhrúchán a d’fhreagair an t‑údarás sin an 26 Samhain 2019.
57.      An 4 Lúnasa 2020, chuir AGCM in iúl do C&T an cinneadh chun nós imeachta a oscailt chun a bhunú go raibh sárú tomhaltóra ann.
58.      Lena chinneadh an 11 Aibreán 2022, arna ghlacadh an 29 Márta 2022, dhearbhaigh AGCM, ar bhonn Airteagal 3 de Dhlí Uimh. 287/90, go raibh mí-úsáid ceannasachta ann ó thaobh C&T de mar gheall ar na praghsanna a bhí ard go hiomarcach don tseirbhís thrasloingsithe d’fheithiclí sa chaolas de Messine. Dá bharr sin, d’ordaigh an t‑údarás sin do C&T chun deireadh a chur leis na praghsanna iomarcacha san am bhí amach romhaibh, ar a laghad ag tosú ó dheireadh na paindéime éigeandála agus, ag féachaint do thromchúis agus achar an tsáraithe, ghearr sé fíneáil EUR 3 719 370 air.
59.      Os comhair na cúirte a rinne an tarchur, cuireann C&T, le tacaíocht ó Assarmatori agus Confederazione Italiana Armatori (‘Confitarma’), comhlachais gairmithe den earnáil mhuirí, i gcoinne chinneadh AGCM ag brath, go háirithe, ar neamhchomhlíonadh na teorann ama 90 lá dá bhforáiltear le hAirteagal 14 de Dhlí Uimh. 689/81 le nósanna imeachta a thionscnamh le haghaidh brath sáraithe tomhaltóra. Ar an gcaoi sin, mhair an tréimhse roimh an ráiteas agóidí 855 lá san iomlán.
60.      Maidir leis sin, thug an chúirt a rinne an tarchur le fios, fiú go mbaineann an cás sna príomhimeachtaí le mí-úsáid ceannasachta atá teoranta don mhargadh náisiúnta, tá fíorleas den Aontas ann a mhéad is go gcuirtear na forálacha maidir le cosc ar sháruithe iomaíochta i bhfeidhm go haonfhoirmeach. Ós rud é, de réir chásdlí na Cúirte Breithiúnais, go bhfuil an Coimisiún faoi cheangal a nósanna imeachta a chur i gcrích laistigh de theorainn ama réasúnta, (7) tá neamhréir ann, ag an leibhéal náisiúnta agus Eorpach, maidir leis na rialacha a bhaineann le tionscnamh nósanna imeachta i réimse na hiomaíochta.
61.      Maidir leis seo, tugann an chúirt a rinne an tarchur faoi deara go dtagann na pionóis a ghearr AGCM faoin réimse ‘parachoiriúil’. Mar gheall air sin, d’fhonn comhionannas arm a ráthú agus cosc a chur ar imeacht an ama as dochar a dhéanamh don duine cúisithe, caithfear na prionsabail a leagtar síos le hAirteagal 6 de ECHR agus Airteagal 41 den Chairt um Chearta Bunúsacha an Aontais Eorpaigh, lena n‑éilítear go gcuirtear an ráiteas agóidí in iúl láithreach.
62.      Míníonn an chúirt a rinne an tarchur, de bhun cásdlí atá níos sine ón Consiglio di Stato (an Chomhairle Stáit), nach raibh feidhm ag Airteagal 14 de Dhlí Uimh. 689/81 ar nósanna imeachta a dtugann AGCM faoi i réimse na hiomaíochta, ionas nach raibh oscailt an imscrúdaithe leis an ráiteas agóidí faoi réir teorainn ama shonrach. Bíodh sin mar atá, tar éis leasú ar an gcásdlí sin, ní mór do AGCM anois, faoi phian forghéillte a chumhachta chun pionóis a ghearradh, an nós imeachta imscrúdaithe a oscailt le leanúint ar aghaidh go dtí an ráiteas agóidí laistigh den teorainn ama faoi chaibidil nuair atá na gnéithe fíriciúla riachtanacha bailithe le haghaidh an ráiteas agóidí.
63.      Míníonn an chúirt a rinne an tarchur na hiarmhairtí a bheidh de thoradh ar fhreaschur an chásdlí, mar a rinneadh cur síos air thuas, is é sin an gá don chúirt riaracháin tabhairt faoi mheasúnú iardhearcaidh d’fhonn an phointe tionscnaimh beacht de 90 lá a dheimhniú, cur ar ceal cinneadh AGCM i gcás go ngabhadh thar an teorainn ama faoi chaibidil, chomh maith le cur i bhfeidhm phrionsabal ne bis in idem, lena gcuirtear cosc ar oscailt nós imeachta imscrúdaithe nua maidir leis an gcleachtas céanna.
64.      Baineann na dearbhuithe eile a bhí déanta ag an gcúirt a rinne an tarchur, lena gcuirtear amhras in iúl maidir le comhréireacht an Rialacháin náisiúnta le dlí iomaíochta an Aontais, go bunúsach leo siúd dá ndearnadh cur síos orthu suas do chás C‑510/23, maidir le dlí chosaint na dtomhaltóirí.
65.      Sna cúinsí sin, chinn an Tribunale amministrativo regionale per il Lazio (Cúirt Riaracháin Dúiche Lazio) an cás a chur ar fionraí agus an cheist seo a leanas a tharchur chun na Cúirte Breithiúnais le haghaidh réamhrialú:
‘An gcaithfear Airteagal 102 CFAE, arna léamh i bhfianaise na bprionsabal maidir le hiomaíocht a chosaint agus éifeachtacht na gníomhaíochta riaracháin, a léiriú sa chaoi go gcuirtear cosc leis ar reachtaíocht náisiúnta, amhail an reachtaíocht a eascraíonn as cur i bhfeidhm Airteagal 14 de Dhlí [Uimh. 689/81] – mar a léirítear sa chásdlí is déanaí - lena gceanglaítear ar an Autorità Garante della Concorrenza e del Mercato (Údarás Iomaíochta na hIodáile) an nós imeachta imscrúdaithe a thionscnamh chun mí-úsáid ceannasachta a bhrath laistigh den teorainn ama 90 lá, ag tosú ón nóiméad a bhfuil an tÚdarás ar an eolas faoi ghnéithe riachtanacha an tsáraithe, ós rud é go bhféadfadh na gnéithe sin a bheith ídithe sa chéad tuarascáil ar an gcion?’
IV.    Na nósanna imeachta os comhair na Cúirte Breithiúnais
66.      An 8 Lúnasa 2023, fuair Cláraitheoir na Cúirte Breithiúnas na horduithe tarchuir sna Cásanna C‑510/23 agus C‑511/23, dátaithe an 2 Lúnasa 2023 agus an 1 Lúnasa 2023 faoi seach.
67.      I gCás C‑510/23, chuir na páirtithe sna príomhimeachtaí, Rialtas na hIodáile chomh maith leis an gCoimisiún Eorpach barúlacha i scríbhinn isteach laistigh den teorainn ama dá bhforáiltear in Airteagal 23 de Reacht Chúirt Bhreithiúnais an Aontais Eorpaigh.
68.      I gCás C‑511/23, chuir na páirtithe sna príomhimeachtaí barúlacha i scríbhinn isteach chomh maith le Assarmatori, Confitarma, UNC Sicilia, Rialtais na hIodáile, na Gréige, na hUngáire, na Slóvaice agus an Coimisiún Eorpach, i gcomhréir leis an bhforáil arna lua thuas.
69.      An 14 Bealtaine 2024, chinn an Chúirt Bhreithiúnais gan éisteacht ó bhéal a thionól, agus Airteagal 76(2) de na Rialacha Nós Imeachta á chur i bhfeidhm.
V.      An creat dlíthiúil
A.      Réamhbharúlacha
70.      I dtosach báire, tá sé tábhachtach le sonrú nach mbaineann na Cásanna seo leis an léiriú ar fhorálacha de dhlí substainteach, ach baineann siad le rialacha agus prionsabail de dhlí an Aontais lena leagtar síos na teorainneacha ar neamhspleáchas nós imeachta na mBallstát. Mar is minic a bhí an cás i gcásdlí na Cúirte Breithiúnais, beidh ról lárnach ag prionsabal na héifeachtachta in anailís na gceisteanna arna dtarchur. Sa mhéid is ionann an Rialachán náisiúnta faoi chaibidil sa dá Chás, beidh gá ann é a scrúdú ó thaobh na rialacha den Aontas i réimse chosaint na dtomhaltóirí agus na hiomaíochta faoi seach. Mar a bheidh le feiceáil, beidh machnamh áirithe i bhfeidhm ar an dá réimse den dlí freisin mar gheall ar roinnt nasc a cheanglaíonn iad le chéile. Sa deireadh, ní mór a thabhairt i gcuimhne gurb é cosaint na dtomhaltóirí cuspóir sonrach deiridh na gníomhaíochta poiblí lena gcosnaítear an iomaíocht.(8) Is é sin an fáth go mbeidh tábhacht fhairsing ag breithiúnas na Cúirte Breithiúnais atá le teacht.
71.      Ar mhaithe le soiléireacht, is fiú é cur síos gearr a dhéanamh ar an modh ina gcuireann AGCM na nósanna imeachta i gcrích lena mbunaítear go bhfuil cleachtais tráchtála éagóracha agus frithiomaíocha ann. Mar is léir ó na comhaid cásanna, cuirtear na nósanna imeachta i gcrích le dhá chéim den chuid is mó: (1) céim réamh-imscrúdaithe, ina mbailíonn AGCM na gnéithe den imscrúdú atá riachtanach chun na ráitis agóidí a chur le chéile ó thaobh an pháirtí leasmhar de; (2) céim imscrúdaithe (nó céim chinniúnach) a chuirtear i gcrích nuair atá an ráiteas agóidí curtha in iúl don pháirtí lena mbaineann, agus ina bhfuil feidhm ag na ráthaíochtaí den nós imeachta riaracháin go léir. Tugtar an chéim seo chun deiridh, i gcás inarb iomchuí, le glacadh cinnidh lena bhfuarthas amach go raibh cleachtas trachtála éagórach nó frithiomaíoch ann agus le gearradh pionós.
72.      Measann an chúirt a rinne an tarchur go gcuirtear cosc leis na rialacha náisiúnta faoi chaibidil, lena rialaítear na nósanna imeachta dá ndearnadh cur síos orthu thuas, ar chur i bhfeidhm éifeachtach dhlí an Aontais. I dtacaíocht lena dearbhú, déanann an iudex a quo tagairt do ghnéithe áirithe den Rialachán sin atá, ina dhearcadh, achrannach. Ceann de na gnéithe sin is é an teorainn ama dá bhforáiltear i leith na céime roimh mheasúnú. Is léir ó na horduithe tarchuir go bhforáiltear leis an Rialachán faoi chaibidil teorainn ama 90 lá le haghaidh an ráiteas agóidí a chur isteach i leith na nósanna imeachta pionóis lena ngearrtar íocaíocht suime airgid. I gcomhréir le cásdlí an Consiglio di Stato (an Chomhairle Stáit), mar chúirt uachtarach sa réimse riaracháin, cuirtear tús leis an teorainn ama sin ón nóiméad a bhfuil eolas ag AGCM faoi na gnéithe riachtanacha den sárú, is dóchúil go mbeidh na gnéithe sin teoranta do chéad thuairisc an tsáraithe. Tá feidhm ag an bhforáil seo freisin i leith nósanna imeachta pionóis maidir le cleachtais tráchtála éagóracha agus iomaíochta.
73.      Ar a bharr sin, is léir ó na comhaid go gcuirtear an teorainn ama i bhfeidhm ipso jure, go neamhspleách ó chinneadh nithiúil gur sáraíodh cearta na cosanta den ghnóthas. Mar gheall ar shainiúlacht an bhirt, tá feidhm ag an bhforghéilleadh ar an gcinneadh ina iomláine, maidir leis an gcinneadh agus na bearta toirmiscthe araon, agus maidir le gearradh an phionóis. Ar deireadh, tá tionchar ag forghéilleadh ar sháruithe leanúnach, fiú sula gcuirtear i gcrích iad, agus comhcheanglaítear é le prionsabal ne bis in idem, lena gcuirtear cosc ar imscrúdú nua, fiú i gcás ina leanann an sárú ar aghaidh tar éis an chinnidh sáraithe. Lasmuigh den scrúdú maidir le comhréireacht an Rialacháin seo le dlí an Aontais, caithfear brí na ngnéithe ina n-iomláine a thabhairt faoi deara.
74.      De bhun phrionsabal na héifeachtachta, ní féidir leis na Ballstáit cur i bhfeidhm dhlí an Aontais a dhéanamh dodhéanta ar bhealach praiticiúil nó ró-dheacair agus, go háirithe, i réimse dhlí na hiomaíochta, caithfidh siad a áirithiú nach dtéann na rialacha a bhunaíonn siad, nó a chuireann siad i bhfeidhm, chun dochair do chur i bhfeidhm éifeachtach Airteagail 101 agus 102 CFAE.(9) Caithfidh na húdaráis iomaíochta náisiúnta go háirithe, a ainmníodh i gcomhréir le hAirteagal 35(1) de Rialachán Uimh. 1/2003, a áirithiú go gcuirtear na hAirteagail sin i bhfeidhm go héifeachtach ar mhaithe leis an leas ginearálta. (10) Sa chomhthéacs seo, is gá a thabhairt faoi deara go bhfuil forálacha sa reachtaíocht thánaisteach lena gcuirtear ar bun an ceanglas le háirithiú an chur i bhfeidhm éifeachtach de dhlí an Aontais maidir le hoibleagáidí sonracha. Is gurb amhlaidh an cás sa réimse in aice láimhe de chosaint na dtomhaltóirí. Agus cur i bhfeidhm tosaíochta den reachtaíocht thánaisteach á chur san áireamh, beidh gá ann, chun críocha na hanailíse, na forálacha ábhartha den reachtaíocht thánaisteach a aimsiú. Is ar bhonn na bhforálacha sin a bheidh sé le bunú an gcomhlíontar an riachtanas éifeachtachta leis an Rialachán náisiúnta atá faoi chaibidil.
B.      Maidir leis an inghlacthacht
75.      Bíodh sin mar atá, caithfear a scrúdú i dtosach báire an bhfuil an iarraidh ar réamhrialú i gCás C‑511/23 inghlactha. Maíonn C&T, Assarmatori agus Confitarma nach bhfuil sí inghlactha, toisc nach mbaineann an sárú arna líomhain i gcoinne C&T le sárú nó toirmeasc den mhí-úsáid ceannasachta dá bhforáiltear le hAirteagal 3 de Dhlí Uimh. 287/90 ná Airteagal 102 CFAE, agus toisc gur roghnaigh AGCM, i gcomhréir le Rialachán Uimh. 1/2003, chun dlí náisiúnta na hiomaíochta a chur i bhfeidhm go heisiach. Thairis sin, bhainfeadh Airteagal 14 de Dhlí Uimh. 689/81 lena leagtar síos an teorainn ama faoi chaibidil le neamhspleáchas nós imeachta na mBallstát amháin, gan nasc le dlí substainteach na hiomaíochta.
76.      Ní chosúil dom go bhfuil na hargóintí sin áititheach, mar gheall ar na cúiseanna a chuirfidh mé in iúl amach anseo.
77.      Ar an gcéad dul síos, is léir ó chásdlí na Cúirte Breithiúnais, i gcás ina gcuirtear pionóis ar oibreoir eacnamaíoch de bhun dhlí náisiúnta na hiomaíochta amháin, ina ainneoin sin is féidir leis an gCúirt Bhreithiúnais breith a thabhairt ar iarraidh ar réamhrialú a bhaineann le léiriú Airteagal 102 CFAE i gcás ina bhfuil feidhm ag an bhforáil seo trí bhíthin an dlí náisiúnta de bharr go ndéantar tagairt leis ar ábhar Airteagal 102 CFAE. I gcás ina gcaithfear an dlí náisiúnta a chur i bhfeidhm ar bhealach atá i gcomhréir le hAirteagal 102 CFAE, tá leas ar leith den Aontas ann go ndéantar léirmhíniú aonfhoirmeach ar an bhforáil sin.(11)
78.      Sa chás seo, dearbhaítear le hAirteagal 1(4) de Dhlí Uimh. 287/90 go ndéantar léirmhíniú ar na forálacha de Chaibidil I ar bhonn na bprionsabal de dhlí an Aontais a bhfuil feidhm acu i réimse na hiomaíochta. Lena chois sin, tá Airteagal 3(1)(a) den dlí sin, is cuid den teideal céanna é, beagnach go díreach mar an gcéanna le hAirteagal 102 mír 2(a) CFAE. Ina theannta sin, cuireann an chúirt a rinne an tarchur an bhéim go sonrach ar ‘Airteagal 3 de Dhlí [Uimh. 287/90] is é trasuí sa dlí náisiúnta d’Airteagal 102 CFAE, a bhfuil raon feidhme go ginearálta comhionann agus normatach acu’. Sna cúinsí sin, is cosúil dom gur féidir liom a chinneadh go bhfuil na forálacha de Theideal I de Dhlí Uimh. 287/90 i gcomhréir, le haghaidh na réiteach a chuireann siad ar fáil do shuíomhanna atá go hiomlán náisiúnta, leo siúd a úsáidtear i ndlí an Aontais, go háirithe de bhun Airteagal 102 CFAE.
79.      Ar an dara dul síos, maidir leis na forálacha de Theideal I de Dhlí Uimh. 287/90 go sonrach, is gá a chuimhneamh gur ghlac an Chúirt Bhreithiúnais réasúnaíocht de chineál céanna cheana féin sa chás as a tháinig an breithiúnas in ETI agus páirtithe eile, (12) agus dhearbhaigh sí ar an gcaoi sin go bhfuil sí inniúil chun éisteacht le hiarraidh ar réamhrialú faoi Airteagal 81 CE (Airteagal 101 CFAE anois), cé gur chuir AGCM na forálacha náisiúnta lena dtoirmeasctar cairtéil amháin sna príomhimeachtaí. I gcodarsnacht leis an méid a mhaíonn C&T ina bharúlacha, ní fheicim an fáth go n‑athrófaí le teacht i bhfeidhm Rialachán Uimh. 1/2003 an measúnú sin, atá bunaithe tagairt dhíreach agus neamhchoinníollach ó dhlí náisiúnta go dlí an Aontais.
80.      Ar an tríú dul síos, ní cosúil dom go bhfuil aon tionchar ar inghlacthacht na hiarrata ag an bhfíric nach mbaineann an Cás seo le léirmhíniú na bhforálacha ábhartha de dhlí náisiúnta na hiomaíochta, faoi Theideal I de Dhlí Uimh. 287/90, ach baineann sé leis an bhforáil nós imeachta d’Airteagal 14 de Dhlí Uimh. 689/81. Ar thaobh amháin, mar a chuir an chúirt a rinne an tarchur in iúl, tá feidhm ag Airteagal 14 de Dhlí Uimh. 689/81 ar fhíneálacha riaracháin i ndiaidh a chéile de shárú ar Dhlí Uimh. 287/90 de bharr Airteagal 31(1) den Dlí sin.(13) Ar an taobh eile, ní chuirtear foráil de dhlí náisiúnta as raon feidhme riachtanais dhlí an Aontais mar gheall ar an bhfíric amháin go dtagann sí faoi raon feidhme neamhspleáchais nós imeachta de Bhallstát; a mhéad is a leagtar síos le foráil amhail sin creat le haghaidh cur i bhfeidhm forálacha de dhlí náisiúnta a chaithfidh a bheith i gcomhréir le forálacha comhionanna de dhlí an Aontais, caithfidh an fhoráil sin a bheith i gcomhréir le prionsabal na héifeachtachta agus prionsabal an chomhionannais ar a laghad ar bith.
81.      Ag féachaint don mhéid thuas, sílim go bhfuil foras ann le dearbhú go bhfuil an iarraidh ar réamhrialú i gCás C‑511/23 inghlactha.
C.      Maidir leis an mbonn
1.      Na cuspóirí a ráthaítear leis na forálacha is infheidhme i réimse na hiomaíochta agus chosaint na dtomhaltóirí
82.      Eascraíonn oibleagáidí ábhartha na mBallstát chun críocha na hanailíse seo ó roinnt forálacha a chuirfear in iúl leis an méid seo a leanas, ar an gcéad dul síos, sula ndéantar scrúdú, ar an dara dul síos, an cur i bhfeidhm ceart de na hoibleagáidí sin é an Rialachán náisiúnta faoi chaibidil. Is sa chreat den dara chéim sin a bheidh sé riachtanach measúnú a dhéanamh an gcuireann an Rialachán náisiúnta faoi thrácht go héifeachtach le baint amach na gcuspóirí arna leagan síos le dlí an Aontais.
(a)    Na ráthaíochtaí bunúsacha arna mbunú le Treoir 2019/1 agus an cheist maidir le cé go bhfuil siad infheidhme i gCás C‑511/23
83.      Maidir le réimse dhlí na hiomaíochta, cuirfear in iúl na hoibleagáidí a fhorchuirtear le Treoir 2019/1 lena mbunaítear, i gcomhréir lena hAirteagal 1(1), arna léamh in éineacht le haithrisí 1, 6 agus 8, ráthaíochtaí bunúsacha ar leith chun críocha chur i bhfeidhm Airteagail 101 agus 102 CFAE arna ndéanamh ag na húdaráis iomaíochta náisiúnta, a bhfuil sé de rún na húdaráis seo a chumhachtú chun gníomhú go héifeachtúil agus na forálacha sin á gcur i bhfeidhm go héifeachtach, go háirithe le haghaidh cuspóir margaí iomaíochta cothroime agus oscailte a ráthú, chun tomhaltóirí agus gnóthais a chosaint i gcoinne cleachtais fhrithiomaíocha, chomh maith le seachaint go n‑éilíonn cleachtais amhail sin ó phionóis.(14)
84.      Forchuirtear le Treoir 2019/1 sraith oibleagáidí tábhachtacha, amhail le ráthú go gcuireann na hÚdaráis iomaíochta na nósanna imeachta forfheidhmithe i gcrích laistigh de theorainn ama réasúnta, le háirithiú go gcuirtear na ráitis agóidí in iúl do na gnóthais sula ndéantar cinneadh, de bhun Airteagal 10 de Threoir 2019/1, faoi shárú agus lena gcuirtear stop leis an sárú, chomh maith le háirithiú neamhspleáchas n-údarás riaracháin iomaíochta náisiúnta, agus an chumhacht á tabhairt dóibh chun a dtosaíochtaí a leagan síos d’fhonn na tascanna a chur i gcrích atá riachtanach i gcomhair Airteagail 101 agus 102 CFAE a chur i bhfeidhm. Is cosúil dom go bhfuil na hoibleagáidí sin go háirithe ábhartha sa Chás seo chun críocha an scrúdaithe a bhfuil na rialacha náisiúnta i gcomhréir le dlí an Aontais i réimse na hiomaíochta.
85.      Agus scrúdú amhail sin á dhéanamh, meastar go loighciúil go bhfuil feidhm ag Treoir 2019/1 ar Chás C‑511/23. Bíodh sin mar atá, síleann an chúirt a rinne an tarchur nach amhlaidh an cás, ós rud é nár trasuíodh an treoir i ndlí na hIodáile go dtí 2021, is é sin tar éis an trátha a osclaíodh an t‑imscrúdú; cuireann sí leis sin nach ndearnadh leis an treoir sin ach ‘prionsabal ginearálta den chóras dlíthiúil’ a chódú.
86.      Ó mo thaobh, tá drogall orm le séanadh nach bhfuil baint ag Treoir 2019/1 sna cúinsí sin, ós rud é, de réir cásdlí seasmhach, le linn tréimhse trasuí treorach, ní mór don Bhallstát a bhfuil an treoir á trasuí aige staonadh ó ghlacadh le haon bhearta a d’fhéadfadh baint amach an toraidh dá leagtar síos leis an treoir sin a chur i mbaol.(15) Leanann sé ón oibleagáid staonta sin, go háirithe, go gcaithfidh na Ballstáit staonadh, a mhéid agus is féidir, ó léirmhíniú a thabhairt ar an dlí náisiúnta ar bhealach lena bhféadfaí baint amach chuspóir na treorach sin a chur i mbaol dáiríre tar éis dul in éag teorann ama chun treoir a thrasuí. (16)
87.      Mar is léir ó Airteagal 36 de Threoir 2019/1, a tháinig i bhfeidhm an 3 Feabhra 2019, ní mór do na Ballstáit, i gcomhréir le hAirteagal 34(1) de, géilleadh leis an 4 Feabhra 2021 ar a dhéanaí. Sa Chás seo, is léir ón gcomhad, ar thaobh amháin, gur glacadh le cinneadh AGCM chun nós imeachta forfheidhmithe a oscailt an 4 Lúnasa 2020, is é sin le rá le linn thréimhse thrasuí Threoir 2019/1. Ar an taobh eile, is léir go raibh bonn cásdlí an Consiglio di Stato (an Chomhairle Stáit) atá ar son na rialacha faoi thrácht a chur i bhfeidhm ar nósanna imeachta faoi Dhlí Uimh. 287/90 ann sular osclaíodh na nósanna imeachta imscrúdaithe.
88.      Sna cúinsí seo, measaim go gcaithfidh an chúirt a rinne an tarchur na forálacha de Threoir 2019/1 a chur san áireamh d’fhonn measúnú a dhéanamh cé go raibh cinneadh AGCM chun nós imeachta imscrúdaithe a oscailt déanach maidir leis an teorainn ama dá bhforáiltear in Airteagal 14 de Dhlí Uimh. 287/90. Dá bharr sin, beidh sé riachtanach a thabhairt le fios cé acu, agus cé mhéad, is dócha go gcuirtear as do bhaint amach chuspóirí na treorach thuasluaite le cur i bhfeidhm an Rialacháin sin.
(b)    Na ceanglais a fhorfheidhmítear le Treoir 2005/29
89.      I gcomhréir lena hAirteagal 1, is é cuspóir Threoir 2005/29 chun cur le feidhmiú cuí an mhargaidh inmheánaigh agus chun ardchaighdeán cosanta tomhaltóirí a áirithiú le forálacha reachtaíochta, Rialacháin agus riaracháin de chuid na mBallstát a chomhoiriúnú maidir leis na cleachtais tráchtála éagóracha lena ndéantar difear do leasanna eacnamaíocha na dtomhaltóirí.
90.      I gcás ina gcosnaítear go sonrach le Treoir 2005/29 leasanna eacnamaíocha na dtomhaltóirí i gcoinne chleachtais tráchtála éagóracha na ngnóthas ina leith, cosnaítear leis go hindíreach freisin na gnóthais dhlisteanacha i gcoinne iomaitheoirí nach gcloíonn leis na rialacha arna leagan síos sa Treoir, agus ar an gcaoi sin ráthaítear iomaíocht chothrom san earnáil dá rialaítear leis, mar is léir ó haithris 8 den Treoir. Léiríonn sé sin an dlúthchaidreamh idir dlí chosaint na dtomhaltóirí agus dlí na hiomaíochta, a luaigh mé roimhe sin.
91.      De bhun na chéad mhíre d’Airteagal 11(1) de Threoir 2005/29, cinnteoidh na Ballstáit go bhfuil modhanna leordhóthanacha agus éifeachtacha ann chun dul i ngleic le cleachtais tráchtála éagóracha chun críocha chomhlíonadh na bhforálacha den Treoir seo ar mhaithe le leas na dtomhaltóirí. Foráiltear i mír 2 den Airteagal sin go mbronnann na Ballstáit cumhachtaí ar na húdaráis riaracháin lena gcuirtear iad ar a gcumas, sa chás ina gceapann siad go bhfuil na bearta seo riachtanach agus gach leas atá i gceist á gcur san áireamh, agus go háirithe ar mhaithe leis an leas ginearálta, chun ordú a dhéanamh le haghaidh stop a chur le cleachtais tráchtála éagóracha.
92.      Ina theannta sin, is léir ó Airteagal 13 de Threoir 2005/29 go gcinneann na Ballstáit an córas smachtbhannaí is infheidhme ar sháruithe na bhforálacha náisiúnta arna nglacadh le cur i bhfeidhm na Treorach seo, agus cuireann siad gach rud chun feidhme ionas go n‑urramaítear go gcuirtear i gcrích iad, agus ní mór do na pionóis a bheith éifeachtach, comhréireach agus athchomhairleach. Dar leis an gCúirt Bhreithiúnais, cuirtear rogha ar fáil do na Ballstáit le Treoir 2005/29 maidir leis na bearta náisiúnta a roghnaíonn siad chun dul i ngleic leis na cleachtais tráchtála éagóracha, i gcomhréir le hAirteagail 11 agus 13 den Treoir sin, faoi choinníoll go bhfuil siad leordhóthanach agus éifeachtúil agus go bhfuil na pionóis sin éifeachtach, comhréireach agus athchomhairleach.(17)
93.      Cé nár luaigh an chúirt a rinne an tarchur Airteagal 13 de Threoir 2005/29 go sonrach ina hiarraidh ar réamhrialú, measaim go bhfuil sé riachtanach an fhoráil sin a chur san áireamh freisin sa mheasúnú, ós rud é go mbaineann na Cásanna seo le, inter alia, cumhachtaí AGCM chun pionóis a ghearradh ar sháruithe. Baineann na hachomhairc a thionscain Trenitalia agus C&T leis na fíneálacha a gearradh orthu. Maidir leis sin, ba chóir a thabhairt faoi deara go bhfuil na pionóis, lena n‑áirítear na fíneálacha, cuid de na huirlisí a úsáidtear go minic chun dul i ngleic le sáruithe ar dhlí an Aontais, beag beann ar an réimse lena mbaineann. (18) As seo amach, d’fhonn freagra úsáideach a thabhairt don chúirt a rinne an tarchur lena gcuirtear í ar a cumas chun cinneadh faoin gcaingean atá os a comhair, beidh ar an gCúirt Bhreithiúnais a haird a dhíriú ar ábharthacht na forála seo. (19)
2.      Na gnéithe den Rialachán náisiúnta lena bhféadfadh difear a dhéanamh d’éifeachtúlacht dhlí an Aontais
94.      Tar éis achoimre a dhéanamh ar na hoibleagáidí a fhorchuirtear le dlí an Aontais, is gá scrúdú a dhéanamh thíos cé acu, agus mar is amhlaidh an cás, cé mhéad is dócha go gcuirfear as do bhaint amach na gcuspóirí a ráthaíonn reachtóir an Aontais le Rialacháin náisiúnta. Chun na críocha sin, caithfear measúnú córasach a dhéanamh, agus na Rialacháin a bhriseadh síos de réir a ngnéithe aonair, chun measúnú a dhéanamh orthu ar bhonn indibhidiúil agus ina iomláine.
95.      Beidh an scrúdú seo bunaithe ar shraith gnéithe atá ceangailte leis an Rialachán sin agus is cosúil dom go bhfuil siad achrannach ó thaobh an dlí de, is iad giorracht na teorann ama arna leagan síos chun an chéim roimh mheasúnú a chur i gcrích, an t‑amhras maidir le túsphointe na teorann ama sin, na hiarmhairtí dlíthiúla a thagann chun cinn in easnamh oscailte nós imeachta fhoirmiúil laistigh den teorainn ama sin chomh maith le cur i bhfeidhm phrionsabal ne bis in idem. Cuirfear in iúl leis an scrúdú gur dócha go mbainfí as d’éifeachtúlacht dhlí an Aontais le gach gné ina n-aonar. Gach rud san áireamh, déantar dochar dáiríre d’fheidhmeanna AGCM mar údarás náisiúnta a bhfuil air sáruithe a aimsiú agus pionóis a ghearradh i réimsí dhlí chosaint na dtomhaltóirí agus na hiomaíochta.
96.      Bíodh sin mar atá, is fiú é a chuimhneamh, i gcomhréir le cásdlí seasmhach na Cúirte Breithiúnais, i gcomhthéacs an nós imeachta dá bhforáiltear in Airteagal 267 CFAE, arna bhunú ar scaradh soiléir na bhfeidhmeanna idir na cúirteanna náisiúnta agus an Chúirt Bhreithiúnais, níl an Chúirt Bhreithiúnais inniúil chun léiriú a thabhairt ar an dlí náisiúnta agus is faoin gcúirt náisiúnta amháin é measúnú a dhéanamh ar fhíorais na caingne sna príomhimeachtaí.(20) Tá an Chúirt Bhreithiúnais inniúil, áfach, chun eilimintí léirmhínithe maidir le dlí an Aontais a thabhairt don chúirt náisiúnta ionas gur féidir léi comhréireacht rialacha an dlí náisiúnta a mheasúnú leis an Rialachán den Aontas. (21)
(a)    Giorracht na teorann ama le haghaidh an chéim roimh mheasúnú a chur i gcrích
97.      Is cosúil dom gurb é an ghné is suntasaí den Rialachán náisiúnta faoi thrácht na teorann ama 90 lá a chuirtear i bhfeidhm ar AGCM d’fhonn an chéim roimh mheasúnú a chur i gcrích. Tá an teorainn ama sin achrannach ní hamháin mar gheall ar a giorracht, ach freisin mar gheall ar a dolúbthacht, ós rud é go bhfuil sí infheidhme i ngach cás, beag beann ar chastacht an cháis nó an mhéid oibre atá ag AGCM.
98.      I ndáil leis sin, ba chóir a thabhairt faoi deara i dtosach báire nach bhforáiltear do theorainn ama amhail sin le haon cheann de na hachtanna de dhlí táinisteach dá luaitear thuas. Ar a bharr sin, ní mór a chuimhneamh, sa chóras díláraithe lena gcuirtear rialacha de dhlí iomaíochta an Aontais i bhfeidhm, ina gcuireann na húdaráis iomaíochta náisiúnta na rialacha sin i bhfeidhm go díreach, gur faoi na Ballstáit, faoi réir phrionsabail na coibhéise agus na héifeachtachta a chomhlíonadh, a bheidh sé rialacha maidir le tréimhsí teorann a chinneadh chun pionóis a fhorchur ag na húdaráis sin. Ar an gcaoi sin ní fhéadtar aon thuiscint a bhaint as Airteagail 25 agus 26 de Rialachán Uimh. 1/2003 go bhfuil aon riachtanas dlíthiúil ar na Ballstáit lena leagtar síos tréimhsí teorann agus cumhacht an Choimisiúin á rialú acu i leith pionóis a fhorfheidhmiú san fhoirm fíneálacha nó íocaíochtaí pionóis tréimhsiúla. Thug an Chúirt Bhreithiúnais breithiúnas cheana féin nach bhfuil feidhm ag na teorainneacha ama sin, i bprionsabal, ar na húdaráis iomaíochta náisiúnta, atá faoi réir rialacha náisiúnta maidir leis na tréimhsí teorann.(22)
99.      Thairis sin, chinn an Chúirt Bhreithiúnais, in easnamh reachtaíocht cheangailteach an Aontais, is faoi na Ballstáit é le bunú agus le cur i bhfeidhm, i gcomhréir le dlí an Aontais agus, go háirithe, le prionsabal an chomhionannais agus prionsabal na héifeachtachta, na rialacha nós imeachta i réimse gearrtha pionós a dhéanann na húdaráis náisiúnta inniúla.(23) Is léir ón gcásdlí freisin go gcaithfear cur ar bun agus cur i bhfeidhm rialacha amhail sin a dhéanamh i gcomhréir le dlí an Aontais, lena n‑éilítear go leagtar síos teorainneacha ama réasúnta lena gcosnaítear an páirtí leasmhar agus an riarachán lena mbaineann ag an am céanna. (24)
100. Maidir go sonrach le cur ar bun na dteorainneacha ama lena rialaítear gníomh na n‑údarás iomaíochta náisiúnta, ba chóir a chuimhneamh, a mhéad is a chuireann Ballstát dlí iomaíochta an Aontais i bhfeidhm, tá feidhm ag na riachtanais a eascraíonn as prionsabal an dea-riaracháin, mar phrionsabal ginearálta de dhlí an Aontais, go háirithe an ceart de gach duine go ndéileáiltear lena c(h)ás le neamhchlaontacht agus laistigh de theorainn ama réasúnta, i gcomhthéacs an nós imeachta a dtagann an t‑údarás náisiúnta inniúil faoi.(25) Eascraíonn riachtanas amhail sin freisin as an bhforáil arna leagan síos in Airteagal 3(3) de Threoir 2019/1, lena leagtar síos ráthaíochtaí bunúsacha áirithe dá luaitear roimhe seo. (26)
101. Chinn an Chúirt Bhreithiúnais freisin go gcaithfear na rialacha náisiúnta lena leagtar síos na tréimhsí teorann atá le dréachtú amhail is go mbunaítear cothromaíocht idir, ar thaobh amháin, na cuspóirí chun deimhneacht dhlíthiúil a ráthú agus chun a áirithiú go ndéileálfar le cásanna laistigh de theorainn ama réasúnta mar phrionsabail ghinearálta de dhlí an Aontais agus, ar an taobh eile, go gcuirfear Airteagail 101 agus 102 CFAE i bhfeidhm go héifeachtach agus go héifeachtúil, ar mhaithe leis an leas ginearálta le seachaint go saobhtar feidhmiú an mhargaidh inmheánaigh le comhaontuithe nó cleachtais lena ndéantar dochar don iomaíocht.(27) Dar leis an gCúirt Bhreithiúnais, d’fhonn cinneadh ar bunaíodh le córas náisiúnta maidir le tréimhsí teorann cothromaíochta amhail sin é, caithfear a chur san áireamh na gnéithe go léir den chóras sin, ina measc a d’fhéadfadh a bheith ann, go háirithe, dáta túsphointe na tréimhse teorann sin, cé chomh fada is a mhair an teorainn ama sin chomh maith leis na modhanna a úsáidtear chun í a chur ar ceal nó chun briseadh isteach uirthi. (28) Is cosúil dom go bhfuil sé iomchuí na prionsabail sin ón gcásdlí a chur i bhfeidhm mutatis mutandis ar an gcás seo.
102. Maidir le giorracht na teorann ama a leagtar síos leis an Rialachán náisiúnta faoi thrácht, mar a chuir an Chúirt Bhreithiúnais béim uirthi, chaithfear í a mheas agus á gcur san áireamh gnéithe na gcásanna a bhaineann le dlí na hiomaíochta agus, níos cruinne air sin, an cúinse atá de dhíth ag na cásanna sin, i bprionsabal, is é cur i gcrích measúnaithe chasta fhíorasaigh agus eacnamaíoch.(29) Mar a chuireann an Coimisiún in iúl ina bharúlacha i scríbhinn, sula nglacann údarás iomaíochta cinneadh chun imscrúdú a oscailt a bhfuil gníomhaíocht dhian d’imscrúduithe sáraíochta i gceist i ndáil leis na gnóthais lena mbaineann, chomh maith le húsáid shuntasach acmhainní, caithfidh an t‑údarás sin tabhairt faoi mheasúnú casta, de chineál fíorasach agus eacnamaíoch.
103. Le linn na tréimhse roimh oscailt fhoirmiúil an nós imeachta, in a lán cásanna, caithfidh údarás iomaíochta sraith gníomhaíochtaí réamh-imscrúdú a eagrú freisin. Is minic a bhfuil gá leis na himscrúduithe i réimse na hiomaíochta, go háirithe, go ndéantar imscrúduithe in oifigí na ngnóthas lena mbaineann, dá ndéantar de ghnáth roimh oscailt an nós imeachta nó ag an am céanna, d’fhonn a sheachaint gur féidir leis na gnóthais sin gnéithe fianaise a d’fhéadfadh a bheith mífhabhrach dóibh a scriosadh nó a cheilt. Ionas go bhfuil na himscrúduithe sin éifeachtach, caithfear iad a ullmhú go cúramach, rud a chiallaíonn go ndéantar taighde suntasach ar na comharthaí chun údar maith a thabhairt do na himscrúduithe agus an t‑aimsiú is cruinne agus is féidir de na gnéithe fianaise le taighde a dhéanamh orthu. Bíonn gá le hidirghabháil forfheidhmithe dlí sna himscrúduithe sin de ghnáth, a dhéantar go minic ag an am céanna in a lán láithreacha den ghnóthas agus bíonn comhordú leis na húdaráis iomaíochta de Bhallstáit eile nó den Choimisiún i gceist leo uaireanta, nó an bheirt acu, rud is léir a imríonn tionchar ar na teorainneacha ama réitithe atá riachtanach.
104. Is léir ó chásdlí seasmhach go gcaithfear gné réasúnachta na teorann ama nós imeachta a mheasúnú i bhfianaise na gcúinsí ar leith de gach cás, amhail a gcastacht agus iompar na bpáirtithe.(30) Is cosúil ní hamháin nach gcuirtear castacht na gcásanna i réimse na hiomaíochta san áireamh leis an teorainn ama arna leagan síos leis an Rialachán náisiúnta faoi thrácht, ach is cosúil freisin go mbunaítear í ar bhonn lena ndéantar neamhaird iomlán go mbíonn comhar na ngnóthas lena mbaineann de dhíth ag na húdaráis iomaíochta náisiúnta go minic, cur i gcás eolas a iarraidh. Nó an tslí ina bhféadtar éifeacht mhoillitheach a bheith ag iompar nach bhfuil cabhrach ó thaobh gnóthais de, (31) i gcúinsí áirithe, nó a bheith mar chúis go ngabhtar thar an teorainn ama sin, gan an fhreagracht a bheith curtha ar an údarás iomaíochta náisiúnta. Ina ainneoin sin, de bhun an Rialacháin náisiúnta sin, is ionann na hiarmhairtí dlíthiúla, beag beann faoin ngnóthas nó AGCM a bheith freagrach as an moill.
105. Thairis sin, caithfear an fhíric a chur san áireamh, sula n‑osclaítear go foirmiúil an nós imeachta, comhordaíonn na húdaráis iomaíochta náisiúnta go ginearálta ina measc agus leis an gCoimisiún d’fhonn a áirithiú an dáileadh is fearr de na cásanna idir na húdaráis éagsúla laistigh den Ghréasán a leagtar síos le Rialachán Uimh. 1/2003 (Gréasán Eorpach Iomaíochta). Is gá leis an gcomhordú seo agus go háirithe i gcás na ngearán ó na hiarrataí ar thrócaire a chuirtear isteach do roinnt údarás iomaíochta náisiúnta. Ina theannta sin, i gcásanna ar leith, sula n‑osclaítear go foirmiúil an nós imeachta, d’fhéadfadh údarás iomaíochta náisiúnta a chinneadh go bhfuil gá ann fanacht go dtí go bhfaightear cinneadh ó údarás eile, go háirithe chun measúnú a dhéanamh ar chur i bhfeidhm féidearthach phrionsabal ne bis in idem, ó thaobh cúirte náisiúnta nó an Aontais de.
106. Agus méid na réamhimeachtaí á cur san áireamh, is cosúil dom, amhail is cosúil don Choimisiún, go bhfuil sé an‑deacair ar fad do AGCM, in a lán cásanna, agus beagnach dodhéanta, a chuid gníomhaíochtaí a chur i gcrích laistigh de theorainn ama 90 lá amháin. Tá an fhéidearthacht chun glacadh leis na bearta riachtanacha laistigh den teorainn ama arna leagan síos leis an Rialachán náisiúnta níos deacra arís de bharr nach gceadaítear go gcuirtear í ar fionraí nó go gcuirtear síneadh ama léi.
107. Cuirtear ceangal ar AGCM leis an teorainn ama aonfhoirmeach chun caith le gach sárú a chuirtear in iúl dó gan idirdhealú ar bith a dhéanamh orthu. De bharr air sin tá a chuid oibre go hiomlán meicniúil sa bhrí is go gcaithfear déileáil le sáruithe éagsúla ag leanúint ord croineolaíoch ina gcláraítear iad agus ní ar bhonn a gcastachta ná a dtromchúise. Amhail is gur riachtanas é go n‑urramaítear an teorainn ama tá sé d’éifeacht aige chun cur isteach ar AGCM as a chuid oibre a eagrú go neamhshrianta, mar a leagtar síos in Airteagal 4(5) de Threoir 2019/1, is é sin an chumhacht atá aige chun a thosaíochtaí a shocrú le haghaidh na cúraimí a dhéanamh chun Airteagail 101 agus 102 CFAE a chur i bhfeidhm. Dá bharr sin, d’fhéadfaí dochar a dhéanamh do neamhspleáchas an údaráis mar gheall ar an bhfíric nach bhfuil a dhóthain ama aige chun tabhairt faoi na sáruithe is castaí agus is dócha is lú soiléire, fiú i gcás ina bhfuil imscrúdú domhain de dhíth acu.
108. D’fhéadfaí AGCM a bhrú do theorainneacha a chumais leis an oibleagáid chun sáruithe a scrúdú laistigh de theorainn ama atá gearr go míréasúnta. Maidir leis sin, ba chóir a chuimhneamh, go n‑áirithíonn na Ballstáit, i gcomhréir le hAirteagal 5(1) de Threoir 2019/1, ar a laghad, líon leordhóthanach foirne cáilithe agus líon leordhóthanach acmhainní airgeadais, teicniúla agus teicneolaíochta is gá ag na húdaráis iomaíochta náisiúnta chun a gcuid dualgas a chomhlíonadh go héifeachtach, agus chun a gcuid cumhachtaí a fheidhmiú go héifeachtach agus Airteagail 101 agus 102 CFAE á gcur i bhfeidhm. D’fhéadfaí a mheas mar shárú ar an bhforáil thuas úsáid iomarcach acmhainní AGCM gan an tacaíocht riachtanach a thabhairt dó d’fhonn a dhea-fheidhmiú a áirithiú go leanúnach.
109. Ar deireadh, AGCM a spreagadh leis an teorainn ama 90 lá arna leagan síos leis an Rialachán náisiúnta faoi thrácht chun tosaíocht a thabhairt d’imscrúdú na gcásanna is simplí, agus faillí á déanamh ar na cinn is castaí, ar cosúil go ngabhfaí thar a dteorainneacha ama mar gheall ar a n‑achar easnamhach, dá thoradh air sin nach bhféadfaí riamh cleachtais fhrithiomaíocha áirithe, lena n‑áirítear, gan dabht, cleachtais lena ndéantar an‑dochar do leasanna eacnamaíochta iomaitheoirí, a bhrath nó, dá bharr sin, pionós a ghearradh ina leith.
110. Is cosúil dom go bhfuil na barúlacha arna gcur in iúl thuas inaistrithe den chuid is mó do réimse in aice láimhe chosaint na dtomhaltóirí. Cé nach leagtar síos le Treoir 2005/29 aon teorainneacha ama le haghaidh nósanna imeachta chun cleachtais tráchtála éagóracha a d’fhéadfadh a bheith ann a bhunú, caithfear Airteagail 11 agus 13 den Treoir a léirmhíniú i bhfianaise chuspóir na Treorach, is é ardchaighdeán cosanta tomhaltóirí a áirithiú le forálacha reachtaíochta, Rialacháin agus riaracháin de chuid na mBallstát a chomhoiriúnú lena ndéantar difear do leasanna eacnamaíocha na dtomhaltóirí.(32)
111. Ar an gcaoi sin, is faoin ord dlíthiúil inmheánach de gach Ballstáit é chun na rialacha nós imeachta a bhunú le haghaidh nó modhanna dóthanacha agus éifeachtacha a áirithiú chun dul i ngleic leis na cleachtais tráchtála éagóracha agus chun pionós a ghearradh orthu i mbealach éifeachtach, comhréireach agus athchomhairleach, mar a leagtar síos le hAirteagail 11 agus 13 de Threoir 2005/29. Is gá, áfach, do na rialacha nós imeachta sin nach bhfuil siad níos lú fabhraí mar dóibh siúd lena rialaítear suíomhanna den chineál céanna atá faoi réir an dlí náisiúnta agus is gá nach bhfuil sé dodhéanta nó ró-dheacair i gcleachtas na gceart arna mbronnadh faoi dhlí an Aontais a chur i bhfeidhm leo.
112. Ag féachaint ó phrionsabal na héifeachtachta de a bhfuil a urramú mar ábhar na hanailíse, is léir ó chásdlí seasmhach i ngach cás ina gceistítear an ndéantar cur i bhfeidhm dhlí an Aontais dodhéanta nó ró-dheacair le foráil de dhlí nós imeachta náisiúnta go gcaithfear anailís a dhéanamh do ról na forála sin sa nós imeachta ina iomláine agus do dhul chun cinn agus do ghnéithe speisialta an nós imeachta sin os comhair na n-údarás éagsúla náisiúnta.(33) Sna cúinsí sin, ba chóir a chur san áireamh, i gcás inarb iomchuí, na prionsabail atá mar bhunús an chórais dlí náisiúnta, amhail cosaint chearta na gcosanta, prionsabal na deimhneachta dlíthiúla agus stiúradh cuí an imeachta. (34)
113. I gcás nach gcuirtear i gcoinne le dlí an Aontais, i bprionsabal, go leagtar síos teorainneacha ama nós imeachta ar mhaithe leis an deimhneacht dhlíthiúil, (35) tá sé fós riachtanach nach gcuirtear baint amach na gcuspóirí dá saothraítear le cosaint Threoir 2005/29 i mbaol.(36) Ar an gcaoi sin, tá gá ann scrúdú a dhéanamh, i suíomh amhail an ceann faoi chaibidil sna príomhimeachtaí, an dócha go ndéantar dodhéanta nó ró-dheacair go praiticiúil leis an teorainn ama 90 lá dá bhforáiltear leis an Rialachán náisiúnta faoi chaibidil chun dul i ngleic leis na cleachtais tráchtála éagóracha agus chun pionós a ghearradh orthu i mbealach éifeachtach, comhréireach agus athchomhairleach, mar a fhoráiltear in Airteagail 11 agus 13 de Threoir 2005/29 faoi seach.
114. Maidir leis sin, tá sé tábhachtach an bhéim a leagan nach mór go dtugtar do AGCM, mar údarás atá faoi cheangal Phoblacht na hIodáile Treoir 2005/29 a chur i bhfeidhm, méid ama réasúnta chun bunús a thabhairt d’aon eolas a tugadh dó i dtuairiscí tomhaltóirí aonair, nó chun an t‑eolas arna fháil ex officio sna cásanna aonair faoi thrácht a dheimhniú. D’fhéadfadh teorainn ama riachtanach de 90 lá le haghaidh an t‑achar roimh chéim an imscrúdaithe a bheith réasúnta sna cásanna atá simplí i gcomparáid le cinn eile, ach is cosúil dom go bhfuil sí ró-ghearr i gcásanna eile atá, mar shampla, níos castaí go fíriciúil nó i ndlí. Is é seo a leanas ná go bhfuil riosca neamhdhiomaibhseach ann nach bhfuil a dhóthain ama agus modhanna riachtanacha ag AGCM chun dul i ngleic le cleachtais tráchtála éagóracha agus pionós a ghearradh orthu de réir bhrí na Treorach seo. Bheadh AGCM, dá bhrí sin, i staid chomh criticiúil leis an gceann a thuairiscítear sna pointí roimhe seo, atá ceangailte le dul i ngleic na gcleachtas frithiomaíoch.
115. Thairis sin, d’fhéadfadh tionchar a bheith ag teorainn ama 90 lá ar an gcomhoibriú atá ann idir AGCM agus a leithéid i mBallstáit eile chomh maith leis an gCoimisiún de bhun Rialachán 2017/2394, a bhfuil feidhm aige, i gcomhréir lena Airteagal 2(1), ar ‘sháruithe laistigh den Aontas, le sáruithe forleathana agus le sáruithe forleathana lena mbaineann gné Aontais, fiú má scoireadh de na sáruithe sin sula dtosaítear ar an bhforfheidhmiú nó sula gcríochnaítear é’. Rialaítear le Caibidil IV den Rialachán sin na sásraí imscrúdaithe agus cur i gcrích comhordaithe maidir le sáruithe forleathana lena mbaineann gné Aontais. Rialaítear le hAirteagail 17 agus 19 den Rialachán sin go háirithe agus faoi seach tionscnamh gníomhaíochta comhordaithe agus na bearta imscrúdaithe a d’fhéadfaí a leanúint i gcreat na ngníomhaíochtaí sin. De bhun na bhforálacha sin, d’fhéadfadh údarás Ballstáit nó an Coimisiún iarraidh ar údarás Ballstáit eile chun gníomhú.
116. Ní féidir leis an teorainn ama dá bhforáiltear leis an Rialachán faoi chaibidil a bheith réasúnta chun comhoibriú éifeachtúil idir na húdaráis a éascú, le haghaidh na cúiseanna céanna a leagtar amach thuas i gcomhthéacs dhlí na hiomaíochta. Ní fhéadtar a chur as an áireamh, go háirithe, go mbeadh ar AGCM é féin a dhíolmhú go hiomlán nó go páirteach ón gcomhoibriú seo mar gheall ar ualach obair thábhachtach in éineacht le teorainn ama atá ró-ghearr. Dá thoradh air sin, d’fhéadfadh iarmhairtí an fhorghéillte as neamhchomhlíonadh na teorann ama 90 lá cur isteach ar chur i bhfeidhm rialacha cosanta tomhaltóirí thar an mBallstát ina ndéantar na sáruithe, agus d’fhéadfadh siad a bheith ar bhonn an Aontais.
117. Is cosúil dom go bhfuil an teorainn ama ró-ghearr, agus go háirithe toisc go bhforáiltear le córas dlí na hIodáile cheana féin tréimhse theorann 5 bliana, lena gcuirtear san áireamh an gá i leith deimhneacht dhlíthiúil. Nuair a théann an tréimhse theorann 5 bliana seo in éag, ní gá do na gnóthais lena mbaineann, i bprionsabal, a bheith ag súil le himscrúdú AGCM maidir le sárú faoi leith. Dá bharr sin, is cosúil nach bhfuil teorainn ama 90 lá neamhriachtanach, faoi réir rogha na cúirte a rinne an tarchur. Ós rud é go bhfuil an tréimhse teorann ama sin sách fada, níl aon amhras orm go gcomhlíontar prionsabal na héifeachtachta. I gcomparáid leis sin, ba chóir a thabhairt faoi deara go bhforáiltear le hAirteagail 25 agus 26 de Rialachán Uimh. 1/2003 do thréimhsí teorann ó 3 go 5 bliana, lena gcuirtear in iúl go bhfuil an teorainn ama arna leagan síos in ord dlíthiúil na hIodáile ag teacht go dtí an uasteorainn is infheidhme ar nósanna imeachta a chuireann an Coimisiún i gcrích.
118. Ar deireadh, ba chóir a thabhairt faoi scrúdú na hargóinte, a chuir C&T isteach, ar dá réir go mbeadh údar maith ag an teorainn ama faoi chaibidil mar gheall ar chosaint ionchas dlisteanach na ngnóthas lena mbaineann. Tá an argóint seo bunaithe ar an mbonn go mbeadh ionchas dlisteanach i gceannasaí an ghnóthais faoi imscrúdú mar gheall ar spadántacht AGCM agus a chuid cumhachtaí pionóis á bhfeidhmiú. Dar le C&T, ní bheadh an teip chun teorainn ama réasúnta a leagan síos i gcomhair tionscnamh nósanna imeachta iomaíochta a bheith mar shárú ar phrionsabail ghníomh iomchuí agus éifeachtach an riaracháin amháin, ach freisin ar leas an oibreora margaidh de ráiteas agóidí tráthúil, d’fhonn a bheith in ann é féin a chosaint go héifeachtach ag tráth nach bhfuil i bhfad ón am a rinneadh an t‑iompar faoi thrácht agus, i gcás inarb iomchuí, d’fhonn an t‑iompar sin a athrú.
119. Is cosúil go bhfuil an argóint sin bunaithe ar mhíthuiscint de ról an údaráis náisiúnta a bhfuil sé de cheangal air pionóis a ghearradh ar sháruithe i réimse dhlí chosaint na dtomhaltóirí agus na hiomaíochta; níl sé d’fheidhm ag neamhghníomh an údaráis sin go ndearbhaítear go bhfuil cleachtas tráchtála ag luí i gcomhréir le rialacha an mhargaidh inmheánaigh. I dtéarmaí eile, ní fhéadfaí a dhéanamh de réir dhlí thátal na dlíthiúlachta a bhaint as an gcleachtas tráchtála faoi chaibidil ó neamh-idirghabháil an údaráis sin, cosúil le cead intuigthe. Mar gheall air sin, níl aon toimhde dlíthiúlachta de chleachtas tráchtála dá bhfhéadfadh gnóthas teacht i dtír air sna cúinsí sin. Murab amhlaidh an cás, d’fhágfaí go mbeidh an córas maoirseachta áiféiseach, ós rud é go mbeadh gnóthas in ann brath ar neamhghníomh an údaráis in ainneoin go mbeadh neamhréiteach soiléir ann idir an cleachtas tráchtála i gceist agus dlí an Aontais. Bhainfí go dáiríre de chur i bhfeidhm éifeachtach rialacha dhlí na dtomhaltóirí agus na hiomaíochta. Mar gheall ar na cúiseanna sin, measaim go bhfuil bonn maith chun diultú leis an argóint seo.
(b)    An t‑amhras maidir le túsphointe na teorann ama
120. Gné eile as a thagann amhras maidir le hurramú an phrionsabail de theorainn ama réasúnta mar phrionsabal ginearálta de dhlí an Aontais lena rialaítear an nós imeachta riaracháin is é an éiginnteacht atá ag túsphointe na teorann ama faoi chaibidil. Mar a chuir mé in iúl cheana féin, dar leis an gCúirt Bhreithiúnais, is í ceann de na critéir atá le cur san áireamh an ghné seo chun gontacht na teorann ama nós imeachta a mheasúnú.(37) Mar is léir ó na horduithe tarchuir, cuirtear ceangal leis an Rialachán náisiúnta faoi chaibidil ar AGCM chun nós imeachta imscrúdaithe a oscailt le haghaidh mí-úsáid ceannasachta nó cleachtas tráchtála éagórach a bhunú laistigh de theorainn ama 90 lá ‘ag tosú ón nóiméad a bhfuil an tÚdarás ar an eolas faoi ghnéithe riachtanacha an tsáraithe, ós rud é go bhféadfadh na gnéithe sin a bheith ídithe sa chéad tuarascáil ar an gcion’.
121. Léirítear leis an mbealach ina gcuirtear síos ar phointe tionscnaimh na teorann ama sna ceisteanna réamhrialaithe gur féidir leis an eachtra thionscanta athrú de réir le cúinsí an cháis faoi thrácht. Braitheann sé sin ar cé go bhfuil an t‑eolas ar fad atá de dhíth ag AGCM sa ghearán chun sárú a bhrath. Is dócha go mbeidh sé sin an cás is simplí le haghaidh cinneadh an phointe tionscnaimh den teorainn ama. Bíodh sin mar atá, mar a mhíníonn an chúirt a rinne an tarchur, ní cosúil gurb é sin an cás i gcás i gcónaí i gcleachtas. Is léir ón gcomhad nach ionann tuairimí na bpáirtithe sna príomhimeachtaí maidir le pointe cruinn tionscnaimh na teorann ama sna cásanna lena mbaineann. Is mar gheall ar an easpa soiléireachta go háirithe faoi na riachtanais dhlíthiúla atá le comhlíonadh. Aithníonn an chúirt a rinne an tarchur í féin nach bhféadtar pointe tionscnaimh na teorann ama a aimsiú ex ante ar bhealach dobhréagnaithe.
122. Ina cur síos faoi conas a thionscnamh an teorainn ama, baineann an chúirt a rinne an tarchur úsáid as roinnt foirmithe atá mar an gcéanna. Ar an gcaoi sin, cuirtear tús leis an teorainn ama ón nóiméad a bhfuil ‘eolas [ag AGCM] faoi ghnéithe riachtanacha an tsáraithe’. D’fhonn an pointe tionscnaimh teorann ama seo a dhearbhú, ní mór don chúirt Iodálach cinneadh ex post faoin nóiméad ina raibh na heilimintí ag an Údarás sin ‘leordhóthanach chun an ráiteas agóidí a chur le chéile’, cé gur féidir ‘cumarsáid amhail sin a dhéanamh go réasúnta’, nó arís an nóiméad ina raibh ‘bailiúchán na n‑eilimintí fíriciúla riachtanacha déanta le haghaidh an ráitis agóidí’. D’fhéadfadh an nóiméad sin a bheith ann ag an am céanna, ach ní chaithfidh sé a bheith amhlaidh, den chéad tuairisc faoin sárú a chuirtear in iúl do AGCM.
123. Tá pointe tionscnaimh na teorann ama éiginnte mar gheall ar an spás atá ann le haghaidh léirmhíniú, mar a dearbhaíodh leis na barúlacha i scríbhinn arna gcur isteach sna cásanna seo. I ndáil leis sin, cuirim i gcuimhneamh daoibh, de réir cásdlí seasmhach, i gcás ina nglacann na Ballstáit le bearta ina gcuireann siad dlí an Aontais i bhfeidhm, ní mór dóibh, de bhun phrionsabal na deimhneachta dlíthiúla, lena saothraítear go mbeidh suíomhanna agus caidrimh dhlíthiúla maidir le dlí an Aontais intuartha, lena n‑áirithítear go bhfuil rialacha dlíthiúla soiléir agus cruinn.(38)
124. Sílim nach gcomhlíontar riachtanais na deimhneachta dlíthiúla le Rialachán amhail an ceann faoi chaibidil, go háirithe má chuirtear san áireamh an leas de gach páirtí is é sin an bhfuil na cinntí a ghlac AGCM i gcomhréir leis an dlí nó ar sáraíodh cearta na ngnóthas lena mbaineann. Caithfidh freagra na ceiste sin a bheith soiléir agus is cosúil go bhfuil sé do-ghlactha ar bhonn oibiachtúil go gcaithfear soiléiriú a fháil ó údarás breithiúnach, go háirithe toisc gur cheist bhunúsach í áireamh teorann ama in aighneas idir an riarachán agus an saoránach mar chuid de nós imeachta riaracháin.
125. Sa mhéid nach ndéantar é indéanta leis na critéir thuasluaite chun pointe tionscnaimh na teorann ama a dheimhniú, tá riosca ann go nglacfaidh AGCM cinntí a d’fhéadfaí a mheas mar neamhdhleathach agus ar an gcaoi sin a bheadh oscailte le cur i gcoinne os comhair na gcúirteanna náisiúnta, lena mbainfear an bonn dá éifeachtúlacht mar údarás náisiúnta atá freagrach as comhlíonadh rialacha an mhargaidh inmheánaigh a áirithiú ina raon feidhme inniúlachta.
(c)    Na hiarmhairtí tromchúiseacha a thagann chun cinn in easnamh oscaltenós imeachta fhoirmiúil le linn na teorann ama
126. Cuirtear le héifeacht an Rialacháin náisiúnta seo mar gheall ar an bhfíric go bhfuil iarmhairtí breithiúnacha tromchúiseacha ceangailte le neamhchomhlíonadh na teorann ama, is é sin forghéilleadh chur i bhfeidhm na cumhachta chun sárú a bhunú, a thoirmeasc agus pionós a ghearradh ina leith arna bhronnadh ar AGCM. Mar a chuir an chúirt a rinne an tarchur in iúl, i gcás ina gcuirtear tús déanach leis an nós imeachta imscrúdaithe tá sé de thoradh air sin an beart deiridh a ghlac AGCM a ‘neamhbhailiú’. Ar an gcaoi sin, nuair a iarrtar ar an gcúirt náisiúnta breithiúnas a thabhairt ar dhlíthiúlacht birt arna ghlacadh sna cúinsí sin, tá tionchar ag a cinneadh ar an bhfíneáil chomh maith le forálacha eile a d’fhéadfadh a bheith ann (mar shampla, orduithe stop agus scoir nó oibleagáidí staonta), ‘agus idirghabháil AGCM á cealú mar sin’. I dtéarmaí eile, tá sé de thoradh uathoibríoch go gcealaítear cinneadh AGCM ina iomláine de bharr easpa feasachta faoin teorainn ama faoi chaibidil.
127. Ba chóir a chuimhneamh ag an gcéim seo den anailís go ngearrtar pionós ar bhealach atá go háirithe dian faoi ord dlíthiúil na hIodáile ar shárú Rialacháin nós imeachta, as a eascraíonn an cheist maidir le bonn cirt dlíthiúil cur chuige amhail sin. Dar leis an gcúirt a rinne an tarchur, bunaítear leis an Rialachán náisiúnta faoi chaibidil ‘toimhde nach bhféadtar cur ina coinne gur sáraíodh cearta cosanta an ghnóthais, atá ceangailte le dul in éag na teorann ama’. Sa mhéid is a gcuirtear dlí an Aontais i bhfeidhm leis an Rialachán náisiúnta faoi chaibidil, caithfear é sin a scrúdú go dian. Caithfear a dheimhniú i dtosach báire a bhfuil sé i gcomhréir le riachtanais dhlí an Aontais. Níos nithiúla air sin, is gá scrúdú a dhéanamh an gcuirtear cearta na cosanta in áireamh a dhóthain leis an Rialachán náisiúnta sin.
128. Is léir ón gcásdlí, agus neamhspleáchas nós imeachta á fheidhmiú ag Ballstát, caithfidh sé a áirithiú ní hamháin éifeachtúlacht iomlán dhlí an Aontais, ach freisin go n‑urramaítear na cearta bunúsacha, lena n‑áirítear, go háirithe, cearta chosaint na ngnóthas faoi réir nósanna imeachta sáraithe.(39) Thairis sin, chinn an Chúirt Bhreithiúnais cheana féin go bhféadtar tionchar a imirt leis an achar iomarcach den chéad chéim den nós imeachta riaracháin ar fhéidearthachtaí chosaint na ngnóthas lena mbaineann a d’fhéadfadh teacht chun cinn san am atá amach romhainn, go háirithe le héifeachtúlacht chearta na cosanta á laghdú i gcás ina n‑ardaítear iad sa dara céim den nós imeachta. (40) I ndáil leis sin, d’fhéadfadh sé a bheith tábhachtach a thabhairt i gcuimhne, de réir chásdlí na Cúirte Breithiúnais i réimse na hiomaíochta, cuirtear tús leis an gcéim roimh imscrúdú ón nóiméad a ghlacann an t‑údarás inniúil bearta lena ndéantar cúiseamh go ndearnadh sárú agus dá bhfuil iarmhairtí tromchúiseacha ann ar shuíomh na ngnóthas mar thoradh. (41)
129. Maidir leis an reachtaíocht thánaisteach, ba chóir an aird a dhíriú ar Airteagal 3(2) de Threoir 2019/1, lena bhforfheidhmítear go sonrach an oibleagáid le háirithiú go n‑urramaíonn na húdaráis iomaíochta náisiúnta cearta chosaint na ngnóthas, lena n‑áirítear an ceart chun éisteachta, i nósanna imeachta maidir le sáruithe ar Airteagal 102 CFAE. Ar an gcaoi chéanna, foráiltear le hAirteagal 3(3) de Threoir 2019/1, sula ndéantar cinneadh go ndearnadh sárú agus lena toirmeasctar é, cuireann na húdaráis náisiúnta sin ráiteas agóidí le chéile.
130. Sa chás seo, ar thionscnamh an Choimisiúin, is ar éigean a d’fhéadfainn a fheiceáil conas arbh fhéidir leis an Rialachán náisiúnta cearta na cosanta a chosaint. Maidir leis sin, ba chóir an aird a dhíriú, ar an gcéad dul síos, ar an bhfíric nach ndéantar dochar do chearta chosaint na ngnóthas ar líomhnaíodh a chuir cleachtas tráchtála frithiomaíoch nó éagórach i bhfeidhm le dul in éag teorann ama 90 lá mar, ar aon nós, ní féidir le AGCM glacadh le haon sárú gan céim imscrúdaithe a bheith ar siúl lena linn a bhfuil na ráthaíochtaí riachtanacha ag na gnóthais lena mbaineann agus lena linn gur féidir leo a gcuid cearta den chosaint a dhearbhú. I ndáiríre, de bhun an Rialacháin náisiúnta is infheidhme, tá an fhéidearthacht ag na gnóthais sin chun rochtain a fháil ar an gcomhad agus chun a meabhrúcháin i scríbhinn agus a ndoiciméid a chur in iúl.(42)
131. Ar an dara dul síos, ba chóir a thabhairt faoi deara nach cosúil dom go bhfuil sé riachtanach, chun críoch cosanta ar chearta na cosanta, le cur ar an ngnóthas a chearta go léir a fheidhmiú i gcreat na céime roimh imscrúdú. Ina leith sin, chinn an Chúirt Bhreithiúnais cheana féin, cé go bhfuil sé tábhachtach cosc a chur ar dhochar doleigheasta a dhéanamh do chearta na cosanta de chuid gnóthais le linn réamhchéim nósanna imeachta imscrúdaithe a dhéanann an Coimisiún, níl sé riachtanach, in aon chás, an gnóthas a chur ar an airdeall faoin bhféidearthacht de bhearta imscrúdaithe nó cúiseamh atá bunaithe ar dhlí iomaíochta an Aontais.(43) Dá thoradh sin, is leor é, i bprionsabal, a áirithiú feidhmiú na gceart sin sula nglacann AGCM cinneadh, mar a fhoráiltear sna Rialacháin náisiúnta thuasluaite.
132. Is cosúil dom go bhfuil na barúlacha sin i bhfad níos ábhartha, de réir chásdlí na Cúirte Breithiúnais, ós rud é nach féidir le gabhadh an Choimisiúin thar an teorainn ama réasúnta a bheith ach bonn le haghaidh cinntí lena mbunaítear sárú a neamhniú má bunaíodh é gur baineadh an bonn de chearta na cosanta de chuid na ngnóthas lena mbaineann mar gheall ar an sárú ar phrionsabail na teorann ama réasúnta. Ar aon slí eile, níl aon tionchar ar bhailíocht an nós imeachta sáraithe le neamhchomhlíonadh oibleagáid an Choimisiúin chun cinneadh a dhéanamh laistigh de theorainn ama réasúnta.(44) Léirítear leis an gcásdlí sin, i mo thuairim, nár cuspóir é féin é ráthaíocht teorann ama réasúnta, ach eascraíonn sí as cearta na cosanta. Ar an gcaoi sin, ní fhéadfaí cinneadh riaracháin a dhéanamh neamhdhleathach le gabhadh thar an teorainn ama ach i gcás ina ndéantar sárú nithiúil ar chearta na cosanta. Chuir an Chúirt Bhreithiúnais an bhéim ar roinnt ócáidí go bhfuil an dualgas cruthúnais den dochar sin ar an ngnóthas a mhaíonn sárú ar a chearta agus go bhfuil gá iad a chomhlíonadh i mbealach faoi leith, agus ní le ráthaíochtaí ginearálta amháin. (45) I mo thuairim, tá sé riachtanach cur i bhfeidhm trí bhíthin analach den chásdlí sin do nósanna imeachta a chuireann údaráis iomaíochta náisiúnta i gcrích i gcás ina bhfuil siad ag feidhmiú faoi Airteagal 102 CFAE.
133. Mar a chuir mé in iúl sna míreanna thuas, is i bhfad ó bheith soiléir go bhfuil sárú amhail sin ar chearta na cosanta sa chás seo. Lena chois sin, sa mhéid is go dtugtar le fios le gabhadh thar an teorainn ama faoi chaibidil toimhde dhobhréagnaithe gur sáraíodh cearta chosaint na ngnóthas lena mbaineann, chun úsáid a bhaint as focail na cúirte a rinne an tarchur, measaim nach mbaintear amach cothromaíocht idir cur i bhfeidhm éifeachtúil Airteagal 102 CFAE agus cearta chosaint na ngnóthas sin, mar a n‑éilítear le cásdlí na Cúirte Breithiúnais.(46) Is cosúil dom go bhfuil an pionós neamhnithe dá bhforáiltear leis an Rialachán sin díréireach go soiléir i leith an chuspóra a shaothraítear leis.
134. Ar a bharr sin, is cosúil go bhfuil sé níos dóchúla go mbeadh tionchar diúltach ag an Rialachán náisiúnta faoi chaibidil ar chearta na cosanta. Mar a mhínigh an chúirt a rinne an tarchur, cuirfear oibleagáid ar AGCM, mar gheall ar an neamhfhéidearthacht i leith fianaise atá riachtanach a fháil le haghaidh tacaíocht a thabhairt d’hipitéis ionchoirithe le linn na céime réamhimscrúdaithe, de bharr an ama ghearr atá ar fáil, chun ‘eolas a lorg’ le linn an imscrúdaithe sáraíochta, agus gach gné á mbailiú as éadan a bhfuil dlúthbhaint nó nach bhfuil baint dá laghad aige le gníomhaíocht an ghnóthais, a mhéadófar go suntasach an t‑ualach ar an dá pháirtí araon. Bíodh sin mar atá, d’fhéadfaí cás amhail sin, ina gcuirfí an gnóthas i mbaol le bheith oscailte do níos mó bearta níos fiafraithí, a sheachaint go héasca dá mbeadh a dhóthain ama ag AGCM chun na heilimintí imscrúdaithe a bhailiú le haghaidh gearáin a chur le chéile i gcoinne an pháirtí leasmhar.
135. Cuirtear cosc ar AGCM as na tascanna a chuirtear air a dhéanamh go héifeachtach leis na hiarmhairtí tromchúiseacha a thagann chun cinn in easnamh oscailt fhoirmiúil nós imeachta le linn na teorann ama. Leanann sé as an anailís thuas nach bhféadtar glacadh le neamhéifeachtúlacht amhail sin chun Airteagal 102 CFAE a chur i bhfeidhm, chomh maith le hAirteagail 11 agus 13 de Threoir 2005/29, ar bhonn chosaint arna líomhain ar chearta na cosanta.
(d)    Cur i bhfeidhm phrionsabal ne bis in idem
136. Is leor é sin ina aonair le cinneadh nach gcomhlíontar leis an Rialachán náisiúnta faoi chaibidil, mar a léirmhínigh an uaschúirt riaracháin, riachtanais dhlí an Aontais. Bíodh sin mar atá gné dheireanach atá bainteach leis an Rialachán fós ann le scrúdú, gné lena lagaítear go suntasach feidhmiú an chórais maoirseachta arna bhunú sna réimsí iomaíochta agus chosaint na dtomhaltóirí, sa mhéid sin go bhfuil riosca ann go mbeidh brath agus gearradh pionós ar na sáruithe meabhlach; baineann sí le cur i bhfeidhm phrionsabal ne bis in idem.
137. I gcleachtas, ciallaíonn cur i bhfeidhm an phrionsabail seo i gcás ina ngabhtar thar an teorainn ama gan AGCM tar éis an oscailt fhoirmiúil den nós imeachta imscrúdaithe a chur in iúl don trádálaí, beidh sé i suíomh nach féidir leis imscrúdú a dhéanamh ag nóiméad níos déanaí agus glacadh le gach gníomh chun na tomhaltóirí a chosaint, cur i gcás, urghaire stop le hiompar a eisiúint nó toirmeasc chun é a dhéanamh. Is amhlaidh an cás i leith na mbeart lena saothraítear an tsaoriomaíocht a chosaint.
138. I mo thuairim, ligtear dul ar aghaidh le hiarmhairt amhail sin cleachtas tráchtála éagórach agus frithiomaíoch atá ann cheana, chomh maith le cur i bhfeidhm cleachtais tráchtála amhail sin. Ina theannta sin, ní ghearrfaí pionós ar chleachtas amhail sin riamh, agus dearcadh le bheith saor ó phionós á chruthú sa phobal gnó.(47) D’fhéadfadh gnóthais eile, dá réir sin, míthuiscint a bhaint as go bhfuil cleachtas tráchtála amhail sin dleathach agus prionsabail na deimhneachta dlíthiúla agus na córa comhionainne á maíomh go neamh-inghlacthach chun údar maith a thabhairt d’athdhéanamh na gcleachtas tráchtála sin. D’fhéadfadh roinnt mhaith de na cleachtais tráchtála sin a bheith buanaithe, fiú scaipthe, le hiarmhairtí tromchúiseacha don mhargadh aonair.
139. Agus AGCM gan a bheith in ann dul i ngleic leis na mí-úsáidí sin, bheadh sé i mbaol go gcaithfí amhras dáiríre ar a údarás. Ní bheadh sé in ann comhoibriú lena údaráis chomhpháirtithe sna Ballstáit eile a thuilleadh ná leis an gCoimisiún sa Ghréasán arna chruthú chun na críche sin. Rachadh toradh amhail sin go hiomlán i gcoinne an chuspóra chun tomhaltóirí agus gnóthais a chosaint i gcoinne iompar mí-úsáideach ó thaobh na n‑oibritheoirí eacnamaíocha de a d’fhéadfadh teacht chun cinn.
140. Is cinnte go mbraitheann iarmhairtí na gné seo den Rialachán faoi chaibidil ar an léirmhíniú a thugtar do phrionsabal ne bis in idem in ord dlíthiúil na hIodáile. Thar aon rud eile, tá raon feidhme normatach an choincheapa seo ríthábhachtach agus an tionchar ar fheidhmiú an chórais maoirseachta a mheasúnú. Bunaíodh na barúlacha thuas ar an eolas atá ar fáil sna comhaid. Is faoin gcúirt náisiúnta, mar sin, a bhfuil eolas cuimsitheach aici faoin dlí náisiúnta, le cinneadh di féin cé go gcuirtear isteach leis an Rialachán seo ar chuspóirí dhlí an Aontais.
D.      Barúlacha deiridh
141. Ar bhonn na hanailíse thuas, is féidir a dheimhniu go bhfuil an meascán de roinnt gnéithe atá le fáil sa Rialachán náisiúnta, lena leagtar síos teorainn ama le haghaidh cur i gcrích céim amháin den nós imeachta riaracháin, is é an bonn i leith cur isteach ar obair AGCM, nach bhféadtar údar maith ar bith a thabhairt leis le barúlacha amhail an deimhneacht dhlíthiúil, ionchas dlisteanach nó cearta na cosanta, mar phrionsabal de dhlí an Aontais. Ní fhéadtar an teorainn ama faoi chaibidil a cháiliú mar ‘réasúnta’ de réir na gcritéar arna mbunú sa chásdlí. Sna cúinsí sin, caithfear a chinneadh nach gcomhlíontar leis an Rialachán náisiúnta faoi chaibidil na riachtanais de phrionsabal na héifeachtachta, ós rud é go ndéantar cur i bhfeidhm rialacha an Aontais maidir le cosaint na dtomhaltóirí agus na hiomaíochta deacair go hiomarcach, nó beagnach dodhéanta, leis.
142. Níos nithiúla air sin, tugadh faoi deara é sa Tuairim seo go bhfuil an baol ann do AGCM le bheith coiscthe as stop a ordú ar chleachtais tráchtála fhrithiomaíocha agus éagóracha, go háirithe sna cásanna níos castaí, agus as pionós a ghearradh orthu dá réir sin, a théann i gcoinne riachtanais Airteagal 102 CFAE, chomh maith le hAirteagail 11 agus 13 de Threoir 2005/29. Thairis sin, tá baol ann do AGCM freisin go laghdaítear a inniúlacht chun a chuid oibre a eagrú i mbealach neamhspleách, mar a n‑éilítear le hAirteagal 4(5) de Threoir 2019/1. Ar deireadh, tá riosca ann go saobhaítear a inniúlacht go dáiríre chun comhoibriú i mbealach éifeachtach lena údaráis chomhpháirtithe agus leis an gCoimisiún. Dá thoradh air sin bheadh teip ar shásraí maoirseachta de mhargadh inmheánach an Aontais i gcríoch Phoblacht na hIodáile, lena gcuirfí i mbaol baint amach ceann de na príomhéachtaí den lánpháirtiú Eorpach, dá ndéantar tagairt air go sonrach in Airteagal 3(3) CAE.
143. Tagann an cheist chun cinn leis sin cé go bhfuil sé indéanta, sa chás seo, in ainneoin sin, an dlí náisiúnta a léirmhíniú i mbealach amhail is gur féidir leis na cuspóirí a shaothraítear leis na forálacha de dhlí an Aontais faoi chaibidil a bhaint amach. I ndáil leis sin, ba chóir a thabhairt i gcuimhne, i gcomhréir le cásdlí socair na Cúirte Breithiúnais, tá oibleagáid na mBallstát faoi Threoir chun an toradh dá saothraítear leis an Treoir sin a bhaint amach agus a n‑oibleagáid faoi Airteagal 4(3) CAE agus Airteagal 288 CFAE chun glacadh le gach beart iomchuí, cibé acu a bhfuil sé ginearálta nó sonrach, d’fhonn a áirithiú go bhfuil baint amach na hoibleagáide sin ceangailteach ar na húdaráis ar fad de na Ballstáit, lena n‑áirítear, laistigh dá gcumhachtaí, na húdaráis bhreithiúnacha.(48)
144. Ag féachaint do chur i gcrích na hoibleagáide sin, éilítear le prionsabal an léirmhínithe chomhréirigh go ndéanann na húdaráis náisiúnta gach rud a bhaineann lena n‑inniúlacht agus á chur san áireamh an dlí náisiúnta ina iomláine agus na modhanna léirmhínithe arna n‑aithint leis á gcur i bhfeidhm, d’fhonn a áirithiú éifeacht iomlán dhlí an Aontais agus réiteach atá i gcomhréir lena chuspóir arna shaothrú a bhaint amach.(49) Tá teorainneacha faoi leith i gceist leis, áfach, le prionsabal an léirmhínithe chomhréirigh leis an dlí náisiúnta. Ar an gcaoi sin, tá oibleagáid na cúirte náisiúnta chun tagairt a dhéanamh d’ábhar dhlí an Aontais agus rialacha den dlí náisiúnta á léirmhíniú agus á gcur i bhfeidhm aici teoranta le prionsabail ghinearálta dlí agus ní féidir léi a bheith mar bhunús léirmhínithe atá contra legem le dlí náisiúnta. (50)
145. Sa chás seo, is faoin gcúirt náisiúnta le cinneadh, ag féachaint do na barúlacha thuas, an féidir léi dul ar aghaidh le léirmhíniú ar an Rialachán náisiúnta atá i gcomhréir le dlí an Aontais, agus más amhlaidh an cás, chun cur i bhfeidhm an Rialacháin faoi chaibidil a chur as an áireamh i nósanna imeachta sáraithe a chuir AGCM i réimsí chosaint na dtomhaltóirí agus na hiomaíochta. Faoi réir na hanailíse atá le déanamh ag an gcúirt náisiúnta, ní cosúil dom go mbeadh constaicí dosháraithe i gceist a priori le rogha amhail sin, go háirithe mar a léirítear sna horduithe tarchuir nach meastar an cásdlí atá ann ón Consiglio di Stato (an Chomhairle Stáit) a bheith bunaithe ach ar feadh blianta beaga. (51) Is cosúil go bhfuil rogha leathan atá leordhóthanach ag an gcúirt náisiúnta maidir leis an léirmhíniú is féidir léi a thabhairt ar na forálacha náisiúnta faoi chaibidil sna príomhimeachtaí. Sna cúinsí seo, is cosúil go bhfuil sé indéanta filleadh ar an gcásdlí bunaigh, ar dá réir nach bhfuil feidhm ag an Rialachán faoi thrácht sa chineál nósanna imeachta amhail siúd. (52)
146. Ar bhonn na gcúiseanna arna leagan síos sa Tuairim seo, measaim gurb é an freagra ar na ceisteanna arna dtarchur le haghaidh réamhrialú ná go gcaithfear Airteagal 102 CFAE, Airteagal 4(5) de Threoir 2019/1, agus Airteagail 11 agus 13 de Threoir 2005/29, arna léamh i bhfianaise phrionsabal na héifeachtachta, a léirmhíniú amhail is go gcuirtear bac ar fhorálacha náisiúnta, amhail Airteagal 14 de Dhlí Uimh. 689/81, lena bhforáiltear do thréimhsí gearra dícháilithe, agus é sin á dhéanamh, nach gcumasaítear na húdaráis náisiúnta atá freagrach as achtanna reachtaíochta an Aontais thuasluaite á gcur i bhfeidhm chun modhanna leordhóthanacha agus éifeachtacha a chur i bhfeidhm chun dul i ngleic agus pionós a ghearradh ar chleachtais tráchtála frithiomaíocha agus éagóracha laistigh den mhargadh aonair i mbealach éifeachtach, chomhréireach agus athchomhairleach.
VI.    Conclúid
147. I bhfianaise na mbreithnithe thuas, molaim don Chúirt Bhreithiúnais na ceisteanna a tharchuir an Tribunale amministrativo regionale per il Lazio (Cúirt Riaracháin Dúiche Lazio, an Iodáil) a fhreagairt mar seo a leanas:
Maidir le hAirteagal 102 CFAE, Airteagal 4(5) de Threoir (AE) 2019/1 ó Pharlaimint na hEorpa agus ón gComhairle an 11 Nollaig 2018, maidir le húdaráis iomaíochta na mBallstát a chumhachtú le bheith ina bhforfheidhmitheoirí níos éifeachtaí agus chun dea-fheidhmiú an mhargaidh inmheánaigh a áirithiú, chomh maith le hAirteagail 11 agus 13 de Threoir 2005/29/CE ó Pharlaimint na hEorpa agus ón gComhairle an 11 Bealtaine 2005 maidir le cleachtais tráchtála éagóracha de ghnólachtaí le tomhaltóirí sa mhargadh inmheánach agus lena leasaítear Treoir 84/450/CEE ón gComhairle agus Treoracha 97/7/CE, 98/27/CE agus 2002/65/CE ó Pharlaimint na hEorpa agus ón gComhairle agus Rialachán (CE) Uimh. 2006/2004 ó Pharlaimint na hEorpa agus ón gComhairle (‘Treoir maidir leis na cleachtais tráchtála éagóracha), arna léamh i bhfianaise phrionsabal na héifeachtachta,
ní mór léiriú a dhéanamh mar seo a leanas:
go gcuirtear cosc leo ar fhorálacha náisiúnta, amhail Airteagal 14 de legge 24 novembre 1981, n° 689 – Modifiche al sistema penale (Dlí Uimh. 689 an 24 Samhain 1981, lena leasaítear an Córas Coiriúil), lena bhforáiltear do thréimhsí gearra dícháilithe, agus é sin á dhéanamh, nach gcumasaítear na húdaráis náisiúnta atá freagrach as achtanna reachtaíochta an Aontais thuasluaite á gcur i bhfeidhm chun modhanna leordhóthanacha agus éifeachtacha a chur i bhfeidhm chun dul i ngleic agus pionós a ghearradh ar chleachtais tráchtála fhrithiomaíocha agus éagóracha laistigh den mhargadh aonair i mbealach éifeachtach, comhréireach agus athchomhairleach.
1      Bunteanga: an Fhraincis.
2      IO 2005 L 149, lch. 22.
3      IO 2017 L 345, lch. 1.
4      IO 2003 L 1, lch. 1.
5      IO 2019 L 11, lch. 3.
6      Ar an bpointe seo, bunaíonn an chúirt a rinne an tarchur a pointe ar ‘chritéir Engel’, féach, chuige sin, breithiúnas ECtHR an 8 Meitheamh 1976, Engel agus páirtithe eile v an Ísiltír (CE:ECHR:1976:0608JUD000510071, §§ 82 agus 83).
7      Tagairt do bhreithiúnas an 15 Deireadh Fómhair 2002, Limburgse Vinyl Maatschappij agus páirtithe eile v an Coimisiún (C‑238/99 P, C‑244/99 P, C‑245/99 P, C‑247/99 P, C‑250/99 P ag C‑252/99 P agus C‑254/99 P, EU:C:2002:582).
8      Féach, i ndáil leis seo, Albæk, S., ‘Consumer Welfare in EU Competition Policy’, Aims and Values in Competition Law, DJØF Publishing, 2013, lch. 67 et seq.; Martenet, V. agus Heinemann, A., Droit de la concurrence, an dara heagrán, Schulthess, an Ghinéiv, 2021, lch. 2 et seq.; Pitruzzella, G. ‘Diritto costituzionale e diritto della concorrenza: c’è dell’altro oltre l’efficienza economica?’, Quaderni costituzionali 3, 2019, lgh. 601 agus 607; agus Säcker, F. J., Münchener Kommentar zum Wettbwerbsrecht, an ceathrú heagrán, C.H. Beck, Munich, 2023, mír 5 et seq.
9      Féach breithiúnais an 14 Meitheamh 2011, Pfleiderer (C‑360/09, EU:C:2011:389, mír 24), agus an 21 Eanáir 2021, Whiteland Import Export (C‑308/19, EU:C:2021:47, mír 46).
10      Féach breithiúnais an 7 Nollaig 2010, VEBIC (C‑439/08, EU:C:2010:739, mír 56), agus an 14 Meitheamh 2011, Pfleiderer (C‑360/09, EU:C:2011:389, mír 19).
11      Féach, i ndáil leis seo, breithiúnais an 11 Nollaig 2007, ETI agus páirtithe eile (C‑280/06, EU:C:2007:775, míreanna 21 go 26) agus an 30 Eanáir 2020, Generics (UK) agus páirtithe eile (C‑307/18, EU:C:2020:52, míreanna 24 agus 26 go 29, chomh maith leis an gcásdlí dá dtagraítear). De chineál céanna i leith Airteagal 101 CFAE, féach breithiúnas an 26 Deireadh Fómhair 2023, EDP – Energias de Portugal agus páirtithe eile (C‑331/21, EU:C:2023:812, míreanna 39 agus 41 go 44).
12      Breithiúnas an 11 Nollaig 2007 (C‑280/06, EU:C:2007:775).
13      Féach mír 39 den Tuairim seo.
14      Féach, go háirithe, Airteagal 1(1) chomh maith le haithrisí 1, 6 agus 8 de Threoir 2019/1.
15      Breithiúnais an 18 Nollaig 1997, Inter-Environnement Wallonie (C‑129/96, EU:C:1997:628, mír 45) agus an 5 Bealtaine 2022, BPC Lux 2 agus páirtithe eile (C‑83/20, EU:C:2022:346, míreanna 65 agus 66).
16      Breithiúnais an 4 Iúil 2006, Adeneler agus páirtithe eile (C‑212/04, EU:C:2006:443, mír 123), chomh maith leis an 23 Aibreán 2009, VTB-VAB agus Galatea (C‑261/07 agus C‑299/07, EU:C:2009:244, mír 39).
17      Féach breithiúnais an 19 Meán Fómhair 2018, Bankia (C‑109/17, EU:C:2018:735, mír 31), agus an 2 Feabhra 2023, Towarzystwo Ubezpieczeń Ż (Conarthaí de chineál árachais mhíthreoraigh), (C‑208/21, EU:C:2023:64, mír 79).
18      Féach mo Thuairim i gCás C‑768/21, Land Hessen (Oibleagáid gníomhú an údaráis um chosaint sonraí) (C‑768/21, EU:C:2024:291), maidir le gearradh fíneálacha riaracháin arna leagan síos i réimse chosaint na sonraí pearsanta, chomh maith le réimse dhlí na hiomaíochta.
19      Breithiúnas an 10 Márta 2022, Commissioners for Her Majesty’s Revenue and Customs (Árachas cuimsitheach breoiteachta), (C‑247/20, EU:C:2022:177, mír 48).
20      Breithiúnas an 28 Aibreán 2022, SeGEC agus páirtithe eile (C‑277/21, EU:C:2022:318, mír 21).
21      Breithiúnas an 30 Meán Fómhair 2020, CPAS de Seraing (C‑402/19, EU:C:2020:759, mír 24).
22      Breithiúnas an 21 Eanáir 2021, Whiteland Import Export (C‑308/19, EU:C:2021:47, mír 37).
23      Breithiúnas an 21 Eanáir 2021, Whiteland Import Export (C‑308/19, EU:C:2021:47, mír 45).
24      Breithiúnas an 21 Eanáir 2021, Whiteland Import Export (C‑308/19, EU:C:2021:47, mír 48).
25      Breithiúnas an 15 Deireadh Fómhair 2002, Limburgse Vinyl Maatschappij agus páirtithe eile v an Coimisiún (C‑238/99 P, C‑244/99 P, C‑245/99 P, C‑247/99 P, C‑250/99 P go C‑252/99 P agus C‑254/99 P, EU:C:2002:582, míreanna 181, 184, 199 agus 230); an 21 Meán Fómhair 2006, Technische Unie v an Coimisiún (C‑113/04 P, EU:C:2006:593, mír 40); an 19 Nollaig 2012, Heineken Nederland agus Heineken v an Coimisiún (C‑452/11 P, nár foilsíodh, EU:C:2012:829, mír 97) agus an 30 Eanáir 2024, Agentsia ‘Patna infrastruktura’ (Maoiniú Eorpach infreastruchtúir bóthair) (C‑471/22, EU:C:2024:99, mír 41).
26      Féach mír 83 et seq. den Tuairim seo.
27      Breithiúnas an 21 Eanáir 2021, Whiteland Import Export (C‑308/19, EU:C:2021:47, mír 49).
28      Breithiúnas an 21 Eanáir 2021, Whiteland Import Export (C‑308/19, EU:C:2021:47, mír 50).
29      Breithiúnas an 21 Eanáir 2021, Whiteland Import Export (C‑308/19, EU:C:2021:47, mír 51).
30      Breithiúnas an 13 Meitheamh 2013, HGA agus páirtithe eile v an Coimisiún (C‑630/11 P go C‑633/11 P, EU:C:2013:387, mír 82).
31      Breithiúnas an 12 Eanáir 2017, Timab Industries agus CFPR v an Coimisiún (C‑411/15 P, EU:C:2017:11, mír 169).
32      Breithiúnas an 19 Meán Fómhair 2013, Bankia (C‑109/17, EU:C:2018:735, mír 29).
33      Breithiúnas an 22 Meán Fómhair 2022, Servicios prescriptor y medios de pagos EFC (C‑215/21, EU:C:2022:723, mír 35).
34      Breithiúnas an 1 Deireadh Fómhair 2015, ERSTE Bank Hungary (C‑32/14, EU:C:2015:637, mír 51).
35      Breithiúnas an 8 Iúil 2010, Bulicke (C‑246/09, EU:C:2010:418, mír 36).
36      Breithiúnas an 29 Deireadh Fómhair 2015, BBVA (C‑8/14, EU:C:2015:731, mír 40).
37      Féach mír 101 den Tuairim seo.
38      Breithiúnas an 15 Aibreán 2021, Federazione nazionale delle imprese elettrotecniche ed elettroniche (Anie) agus páirtithe eile (C‑798/18 agus C‑799/18, EU:C:2021:280, mír 41).
39      Breithiúnas an 7 Nollaig 2010, VEBIC (C‑439/08, EU:C:2010:739, mír 63).
40      Breithiúnas an 21 Meán Fómhair 2006, Nederlandse Federatieve Vereniging voor de Groothandel op Elektrotechnisch Gebied v an Coimisiún (C‑105/04 P, EU:C:2006:592, mír 49).
41      Breithiúnas an 15 Deireadh Fómhair 2002, Limburgse Vinyl Maatschappij agus páirtithe eile v an Coimisiún (C‑238/99 P, C‑244/99 P, C‑245/99 P, C‑247/99 P, C‑250/99 P go C‑252/99 P agus C‑254/99 P, EU:C:2002:582, mír 182).
42      Sonraítear leis an Rialachán um Nósanna Imeachta Imscrúdaithe maidir le Cosaint Tomhaltóirí agus an Rialachán maidir le Nósanna Imeachta Imscrúdaithe a bhaineann le hInniúlacht AGCM na ráthaíochtaí nós imeachta arna leagan síos sa chéim imscrúdaithe (féach míreanna 33 agus 41 den Tuairim seo).
43      Breithiúnas an 29 Meán Fómhair 2011, Elf Aquitaine v an Coimisiún (C‑521/09 P, EU:C:2011:620, míreanna 117 agus 120).
44      Breithiúnas an 28 Eanáir 2021, Qualcomm agus Qualcomm Europe v an Coimisiún (C‑466/19 P, EU:C:2021:76, mír 32).
45      Breithiúnas an 29 Meán Fómhair 2011, Elf Aquitaine v an Coimisiún (C‑521/09 P, EU:C:2011:620, míreanna 129 agus 130).
46      Féach mír 101 den Tuairim seo.
47      Féach breithiúnas an 21 Eanáir 2021, Whiteland Import Export (C‑308/19, EU:C:2021:47, míreanna 56, 57 agus 65).
48      Féach breithiúnas an 19 Meán Fómhair 2019, Rayonna prokuratura Lom (C‑467/18, EU:C:2019:765, mír 59).
49      Féach breithiúnas an 19 Meán Fómhair 2019, Rayonna prokuratura Lom (C‑467/18, EU:C:2019:765, mír 60). Féach go háirithe, breithiúnas an 21 Eanáir 2021, Whiteland Import Export (C‑308/19, EU:C:2021:47, mír 60), maidir leis an léirmhíniú ar fhorálacha náisiúnta i bhfianaise dhlí an Aontais agus, níos cruinne air sin, i bhfianaise théacs agus chuspóir Airteagal 101 CFAE.
50      Féach breithiúnas an 19 Meán Fómhair 2019, Rayonna prokuratura Lom (C‑467/18, EU:C:2019:765, mír 61).
51      Féach míreanna 48 agus 62 den Tuairim seo.
52      Féach, mar chomparáid, an suíomh a rinneadh cur síos uirthi i mbreithiúnas an 21 Eanáir 2021, Whiteland Import Export (C-308/19, EU:C:2021:47, míreanna 24 agus 64), ina raibh dhá líne cásdlí ag leibhéal náisiúnta, an chéad a bhí i bhfabhar léirmhíniú docht ar na rialacha náisiúnta lena rialaítear tréimhsí teorainneacha ama, agus an dara ceann a bhí i bhfabhar léirmhíniú solúbtha ar na rialacha sin, agus ní raibh ach an dara ceann i gcomhréir le riachtanais dhlí an Aontais.